text:
WILLEMSTAD – E temporada di orkan apénas a kuminsá òf Kòrsou ta preparando kaba pa e promé tempestat tropikal ku lo pasa riba e isla. Tin hopi moveshon riba kaya, ta bini un toke de keda i tin krítika riba gobièrnu ku lo a kuminsá muchu lat ku informashon.
Pasobra ta difísil ainda pa kalkulá e forsa di e tempestat, promé minister ta yama e habitantenan pa prepará pa e senario di mas malu i spera pa esun di mihó.
Verslag: Kim Hendriksen
Yegada di e tempestat ta trese memoria
Hopi hende ta kòrda 2010, ora e rabu di e orkan Tomas a pasa riba Kòrsou. Den un anochi a kai mas áwaseru ku normalmente ta kai den henter un aña. Un gran parti di e isla pa e motibu aki a sufri molèster di awa, den algun bario tabatin inundashon. Dos hende a pèrdè nan bida.
No solamente ta masha trempan den e temporada di orkan, pero tambe e kurso di e tempestat ta eksepshonal pa e islanan ABC. Normalmente e ta pasa Aruba, Kòrsou i Boneiru na banda nort.
Bonnie probablemente den atardi lo pasa nèt sùit di e isla. Ta teme pa hopi áwaseru, inundashon lokal i daño na kosta sùit, kaminda tin playa bunita.
Toke de keda
E espektativa ta antó ku djárason lo tin hopi moveshon riba kaya, ku kareda di hende na supermerkado i pòmp di gasolin. Na Kòrsou un toke de keda ta drenta na vigor; for di 4 or di atardi tin toke de keda. Eksepshon ta pa hende ku tin un trabou vital.
Atrobe ta ferwagt hopi hende riba kaya
Mayoria hende riba kaya ta indiká ku nan a prepará di un òf otro manera sí. I tin mas hende ku normal den supermerkado. Produkto di bleki ta skars.
“Mi a kumpra poko kos èkstra na bleki i mi a warda tur kos ku tabata lòs den mi kurá, un señora ta konta miéntras e ta kana bai su outo ku un garoshi di supermerkado yen yen.
No opstante ku e tempestat ta e kombersashon di dia, hopi hende ta keda sképtiko. “Ya pa añanan ta atvertí nos riba tempestat ku lo pasa riba e isla ma te aworakí esaki a resultá di ta djis un tiki kos”, un hende den supermerkado ta reakshoná.
Kompanianan na Kòrsou a sera trempan
Hopi kompania ta sigui e konseho di gobièrnu. Tur kaminda na e isla rònt di e empresanan ta limpia e tereno. Kos ku ta lòs por kousa peliger den e tempestat. Komersiante ta laga sa via social media ku djárason trempan den atardi nan ta será kaba.
Krítika riba gabinete Pisas
Tin krítika tambe riba gabinete. E aviso pa e tempestat tropikal mester a bini mas trempan asina por ehèmpel e lider di bario di Seru Fortuna ta haña. No te djaluna numa, dos dia delantá. Nèt e hendenan ku ta biba den pobresa mester di mas tempu pa prepará. Ta kosta tempu tambe pa organisá yudansa pa e hendenan aki.
“Unda tin shèlter?”
Hopi habitante no sa unda e shèlternan (luga pa skonde i buska protekshon) di gobièrnu ta. Promé minister Pisas djamars a bisa den su konferensia di prensa, un dia promé ku e tempestat, ku lo bini mas informashon. Entretantu gobièrnu mardugá a divulgá e sitionan riba Facebook.
Dia di Bandera
Riba 2 di yüli normalmente Kòrsou ta selebrá Dia di Himno i Bandera; un dia ku hopi selebrashon grandi na Willemstad. Pa motibu di yegada di e tempestat no a konstruí e tribuna grandi. Promé minister Gilmar Pisas ta duda ku e festividatnan lo por sigui. Despues di e tempestat lo evaluá.


c: text/html

text:
Tokante BES(t) 4 kids
Kalidat
Akohida di mucha i akohida despues di skol di bon kalidat i responsabel ta di gran importansia. Muchanan mester sinti nan mes seif i haña espasio pa desaroyá nan mes. Pa e motibu ei ta stipulá eksigensianan di kalidat den legislashon i den ordenansanan insular. E eksigensianan aki ta trata asuntunan manera kuido pa e mucha i su desaroyo, siguridat, higiena i alohamentu.
Download foyeto Eksigensianan di kalidat Akohida di mucha Boneiru
Download foyeto Eksigensianan di kalidat Akohida di mucha Sint Eustatius i Saba (Inglès)
E meta ta pa tur organisashon ku ta ofresé akohida pa mucha òf fasilidatnan despues di skol, ta kumpli ku e eksigensianan di kalidat despues ku e proposishon di lei drenta na vigor.
E Entidatnan Públiko ta sostené e organisashonnan di akohida pa mucha i akohida despues di skol den mehorashon di e kalidat.
Algun pilá importante pa mehorashon di e kalidat ta:
Un desaroyo di e mucha kontinuo ta importante. E responsabilidat pa esei ta kuminsá na e akohida di mucha. For di e edat obligatorio di enseñansa di 4 aña ta bira importante tambe ku tin un liña di enseñansa kontinuo.
E transishon for di akohida di mucha, pa skol básiko, ta hopi grandi pa algun mucha di 4 aña. Ta investigá si ta posibel pa hasi e transishon aki mas fásil pa e mucha. Pa esei ta esensial ku tin bon palabrashon entre e organisashonnan di akohida pa mucha i e skolnan básiko. Inspekshon di Enseñansa lo pèrkurá pa e eksistensia di tal palabrashonnan i un bon traspaso di mucha tantu na e organisashonnan di akohida pa mucha komo na e skolnan.
Ku edukashon preeskolar ta posibel pa prevení òf redusí retraso den desaroyo i enseñansa serka mucha.
Pa e motibu ei e Entidatnan Públiko ta haña deseabel pa kada organisashon di akohida pa mucha traha riba edukashon preeskolar.
Siña hungando ta importante pa e desaroyo di muchanan hóben. Den edukashon preeskolar ta ofresé aktividatnan den forma di wega pa yuda muchanan desaroyá. Tambe tin temanan ku ta kambia. Si akohida pa mucha i edukashon básiko sinkronisá e temanan aki, esaki tambe ta kontribuí na un traspaso fleksibel di mucha pa skol básiko.
Pa ofresé akohida di mucha responsabel i di bon kalidat ta nesesario ku kolaboradónan profeshonal ta bon eduká.
Tambe ta importante ku denter di e organisashon di akohida tin sufisiente ekspertisio riba e tereno di edukashon preeskolar i pa señalá retraso den desaroyo i siñamentu.
Pa e motibu ei a prepará un plan di formashon pa sostené organisashonnan lokal den preparashon di personal. Ku esei tur organisashon por kumpli ku e eksigensianan ku a poné.
Bon kondishon laboral ta importante pa mehorá kalidat di akohida di mucha. Ku bon kondishon laboral den e sektor, traha den akohida di mucha ta bira mas atraktivo i organisashonnan di akohida di mucha por atraé i keda ku empleadonan bon kapasitá.
P’esei e programa BES(t) 4 kids kier yuda organisashonnan di akohida di mucha pa mehorá e kondishonnan laboral strukturalmente. E meta ta pa yega na un akuerdo di kondishonnan laboral kolektivo: e CAO Akohida di Mucha Hulanda Karibense. Akiden por regla kolektivamente asuntunan manera salario mínimo, (plaka di) fakansi i penshun. Esei ta oumentá atrakshon di e sektor konsiderablemente.
Sinembargo no ta regla ku ta regla un CAO Akohida di Mucha di un dia pa otro. Tin hopi partido embolbí den esei. Promé por mester inventarisá tur deseo i nesesidat di dunadónan di trabou i empleadonan riba e tres islanan. Tambe dunadónan di trabou i empleadonan den akohida di mucha mester organisá nan mes, den por ehèmpel un asosashon di dunadó di trabou i sindikato. Despues tin mester di hopi kombersashon entre dunadónan di trabou i empleadonan pa yega na un akuerdo tokante un promé CAO. BES(t) 4 kids ta fasilitá i stimulá e proseso aki.

robotstxt: allowed

filter: keep


text:
ORANJESTAD – Corte di apelacion a mantene e sentencia inicial contra ex periodista Elvis Weert di 9 aña di castigo di prizon. Y corte a dicta OM no admissible pa un parti di e cargo di abortus, pasobra esaki a pasa su tempo (verjaar). Awe merdia Corte di apelacion a dicta e sentencia aki. Esey kier men cu Weert tin cu sinta e castigo manera cu a keda dicta anteriormente. Weert ta sintando e castigo pa abuso sexual di menor di edad. Weert a haya cu e sentencia tabata mucho hopi y a dicidi di apela aña pasa na februari 2023. Den e sentencia Weert a keda absolve di e acusacion di violacion e rumannan Boekhoudt. Como tal a reduci e sentencia na 9 aña di castigo di prison den corte di prome instancia, envez di e 12 aña cu fiscal a pidi durante tratamento di e caso originalmente na januari 2022. “Tur e resto a wordo proba” abogado Mohammed a bisa e portal aki ora cu e sentencia inicial a cay.
E CASO
E caso di apelacion a wordo trata algun siman atras, y e sentencia mes a cay awe. Den e prome caso a keda presenta cu no un pero dos aborto un dama mester a experiencia como resultado di violacion sexual na man di e ex periodista Elvis Weert, a keda presenta durante tratamento di e caso y e lo a viola no un sino varios dama menor di edad. Asina a resulta den Corte durante tratamento di e caso di abuso sexual contra e ex periodista. Weert a presenta dilanti hues pa responsabilisa su mes contra acusacion di violacion di menor di edad na fin di januari. Segun Fiscal, ta acusa Weert di a viola e mucha G cu e tempo ey (maart 2005-maart 2009) tabatin apenas 14 aña di edad. Tambe ta acuse di den e mesun periodo a comete actonan inmoral caminda a penetra e mucha sexualmente. Tambe ta acus’e di a maltrata G di tal forma cu a causa un asina yama ‘miskraam’.
MAS ACUSACION
Ta bisa cu entre 19 di maart 2005 y 1 maart 2009 a mishi na parti intimo di e mucha y tene relacion sexual cu ne. Esaki a sosode den un apartamento scondi y fiscal ta considera esaki como violacion. Tambe den mesun periodo ta acusa Weert di a comete actonan inmoral y hasta tene relacion sexual cu e mucha G cu e tempo ey tabatin 16 aña y tabata bay di su encargo. A papia tambe di intencional y premedita maltrata e hoben G (18 aña) di tal forma cu hangua y otro cos skerpi cu a causa e miskraam. Tambe a acusa Weert di a abusa di dos yiu muher di su pareha entre 22 y 23 di October 2012 y otro muher na 2019.
WEERT TA DESMENTI
Durante e caso inicial, hues a puntra Weert riba su pensamento di e muchanan y nan relato. Aki Weert a contesta cu no ta berdad. Hues a sigui pa repasa e procesverbaal. Huez a bisa tambe cu e tata di e muchanan a haci denuncia na December di 2012. Voogdijraad lo a informa e tata cu e mucha M cu tabata bay Emmaschool, a bisa e docente cu e la wordo abusa. E mama di e mucha no kier a haci denuncia. Mientrastanto e tata a bisa cu e yiu mes a bise cu Weert lo a mishi cu ne na su partinan intimo y penetre, y ora cu el a reclama pa stop, Weert a bise pa no bisa anda. E mucha a declara cu e la lanta bay e ora. Un trahado social a bisa cu un amiga di M. a bisa cu B. a conte cu e anochi anterior Weert a mishi cu ne. E trahado social a bay papia cu Be. E trahado social a bisa e mama pa bay Voogdijraad e ora. E mama a sigui bisa cu e no ta kere B, pa cual e no kier a bay Voogdijraad. E ora e trahador social mes a bay Voogdijraad.
MAS KEHO
Tabata dia 20 di februari 2019 cu e dama G (27) biba na Hulanda, a haci denuncia contra Weert e tempo ey. E la bisa cu Weert lo ta un abusador y cu e kier pa cera Weert y pa e stop di abusa di muchanan jong. Tempo cu e tabatin 13 aña e la conoce Weert, cu tabatin un relacion cu su mama. Tempo cu e tabatin 14 aña e la bay druma cu su mama na cas di Weert y a keda den un otro camber. Aki Weert lo a bay mishi cu su pechonan y no a bisa nada. E la bay papa cu e mama e ora riba esaki pero e no a bisa kico tabata pasando debi cu e tabatin miedo di Weert cu lo tabata menase. Tambe a conta cu cada bez cu G tabata su so, Weert tabata manipula pa G tene relacion sexual cu ne. G a bisa cu e no tabata un virgen pero no tabata activo. E tabata splica con Weert tabata force pa tene relacion sexual cu ne na varios lugar, den auto, den mondi, y den apartamento. E no a bisa su mama pasobra su mama tabata enamora di Weert y lo no a kere. G a bisa cu Weert tabata manipul’e tur ora. Tempo cu e tabatin 15 aña e la sali na estado di Weert. Weert e ora a ordene pa e haci normal pa e maam no sa. A bay ginecologo Narain cu a constata cu e tabata 4 luna na estado. Aki a dicidi pa haci abortus. Despues G (e tempo ey 17 aña) a bolbe sal na estado. Weert aki a dicidi cu e mes ta bay haci e abortus.
ORANJESTAD – Ex tesorero di e fundacion cu ta maneha placa di e partido politico POR, Jaqueline van Putten a keda sentencia na 120 ora di trabou comunitario y multa di 1.000 den e caso Diamanta, unda cu e la wordo haya cupabel di a malversa e suma menciona. Segun e huez, van Putten a malusa su funcion di tesorero pa enrikese su mes cu e suma menciona, y ta considera e acto aki algo serio. Ta un hecho si cu e la wordo declara liber di varios otro cargo, y hopi di e cargonan segun e huez, no por a wordo proba y tambe e la wordo manipula pa Howell y a bay tras di e pensamento cu Howell sa miho y tin un bon reputacion como ex polis y politico y no lo ta capaz di manipule. Si van Putten no cumpli cu e sentencia, e ta haya un castigo di prizon di 60 dia. No ta conoci si e lo apela. Pa e sentencia, click AKI.
ORANJESTAD – Politico Alan Howel a keda sentencia diabierna na 2 aña di castigo di prizon y tin cu paga un multa di 35.000 florin. Esaki ta trata e caso Diamante unda cu huez a haya legalmente proba di a malversa un suma di 195.404 florin. E hecho cu e tabata un polis den pasado y despues politico a pisa mas pisa contra sr Howell den bista di e huez. Cu e acto aki, segun huez, e la haci daño serio na e confiansa den politica, y mas ainda cu segun e huez, e no ta sinti cu Howell ta conciente di e seriedad di e caso. Abogado di Howell, Doris Canwood a confirma mientrastanto pa Noticiacla.com su cliente a apela e sentencia mesora. Mientrastanto ta keda den libertad te ora cu situacion cambia. Por lesa e sentencia AKI.
ORANJESTAD - Corte Superior a duna instruccion na Ministerio Pubico recientemente pa persigui dos agente policial riba sospecho di homicidio. Relaciona cu e instruccion aki, Ministerio Publico lo cita e polisnan pa presenta dilanti Huez. E caso lo bin dilanti Corte dentro di un tempo. Asina vocero di Ministerio Publico, Ann Angela a informa diabierna mainta.
ORANJESTAD – Corte a wanta/pospone e caso di maltrato entre dos yiu di dos politico di Aruba diahuebs mainta, debi cu dos (di e cuater) sospechosonan sea no por tabata presente y of a cambia di abogado ultimo ora. Ta trata di e caso unda cu yiunan di dos politico (un ta yiu di Prome Minister Evelyn Wever Croes y e otronan di politico Micheal Williams) lo a agredi otro fisicamente, causando daño y destruccion y heridando un chef di un restaurant local na 2021. E caso awor ta tuma lugar dialuna mainta 3 di April 2023. E ta remarkable mirando cu ta netamente e yiunan Williams cu no por a presenta y of a cambia di abogado a bringa pa e caso tuma lugar envez di un otro alternativa, pa awor resulta cu ta net pa motibo di nan dos, e caso no por sigui. Di otro banda mester bisa cu e motibo por ta fuera di nan alcanse unda cu abogado a cambia ultimo ora y e otro sospechoso a perde avion. No ta conoci pakico e la perde e avion.
ORANJESTAD – Corte den un sentencia recien, a rechasa e peticion di Aruba Hotel & Tourism Association (AHATA) pa ahusta e declaracion di impuesto pa turista. Tabata na 2022 cu gobierno di Aruba a cambia e tarifa di impuesto pa turista di 9.5% pa 12.5% entrante 1 di januari 2023. AHATA a indica cu esaki no por pasobra turistanan ta paga nan vacacion delanta incluyendo e impuesto, y cu mester tin un chens pa esnan cu a paga delanta den 2022 aunke ta usa e vacacion den 2023, di por paga e tarifa bieu. Huez di Corte den prome instancia a dicidi cu ta un huez specialisa riba impuesto mester dicidi riba algo asina y mirando cu no ta sigur cu un huez specialisa riba impuesto lo bay di acuerdo den e caso aki, e no por duna AHATA razon y pa cual e ta rechasa e peticion di e gremio hotelero.
ORANJESTAD - Ministerio Publico awe mainta a confirma cu awe e agente policial di inicial V. a keda deteni relaciona cu un investigacion penal. Segun e vocero Ann Angela, no ta exclui mas detencionnan. Di otro banda, Ministerio Publico no kier a duna mas informacion riba e caso ainda.


text:
Aplica online pa sigura puesto di estudio na Colegio EPI 2021-2022 ORANJESTAD – Colegio EPI a habri e inscripcion pa aña escolar 2021-2022 recien y entrante 1 di april. E proceso di inscripcion ta completamente online, via nos website www.epiaruba.com
E periodo di inscripcion ta habri te cu 15 di juni proximo y nos ta recomenda tur aplicante cu ta interesa den sigui un programa di educacion na Colegio EPI pa aplica mas pronto posibel pa sigura nan puesto di estudio pa e proximo aña escolar.
Nos ta consciente di e hecho cu no ta tur studiante tin nan diploma, cijferlijst of overgangsrapport ainda. Sinembargo, por manda nan despues digitalmente na momento cu e aplicante ricibi nan.
Importante awo di biaha ta pa yena un aplicacion digital pa nos tene na cuenta cu e interes di e aplicante pa studia na Colegio EPI. Esaki ta yuda nos defini y planifica diferente factor cu ta di influencia pa e organisacion di e aña escolar nobo, por ehempel, disponibilidad di docente, infrastructura y luganan di stage.
Si un aplicante ainda no por dicidi y kier sa mas di nos programanan, ta recomenda pa nan bishita nos website of nos pagina di facebook caminda nan lo por repasa tur foyeto di informacion di tur programa na tur unit.
Tambe lo por haya informacion di contacto di nos decanonan cu lo ta mas cu dispuesto pa duna mas splicacion tocante contenido di cada programa. Ta importante pa remarca cu na momento cu nos yega e limite di e cantidad di aplicacionnan pa cada unit, nos lo tin cu cuminsa maneha un lista di espera, dependiendo di cuanto aplicacion a resulta den un acceptacion definitivo. Nos ta spera di por yama tur aplicante un bon bini na Colegio EPI pa aña escolar 2021-2022.


text:
Yerba di laman invasivo ta hala kimakima indígeno den Karibe un banda
23 di febrüari 2023 – Investigadónan di Wageningen Unisversity & Research i Universidat di Amsterdam a deskubrí un mata invasivo ku ta kompetí ku un kimakima indígeno. E espesie di yerba di laman Halophila stipulacea ta hopi eksitoso den kolonisashon di áreanan nobo den Laman Mediteráneo i den Karibe.
E yerba di laman por plama pa motibu ku hopi fragmento chikitu ta kibra kita ‘fo, keda na bida hopi tempu largu i alkansá áreanan nobo pa medio di drif bai ku koriente di laman. Den e artíkulo nobo ‘ Battle for the mounds: Niche competition between upside-down jellyfish and invasive seagrass’ den e revista sientífiko Ecology, e investigadónan ta deskribí kon nan a deskubrí ku e yerba di laman invasivo ta usa seritu chikitu – ku bestia ku ta koba manera kabaron òf lol’i awa ta traha – komo punto di salida pa krese den áreanan nobo. E seritunan akí ta ofresé espasio i klaridat, un ambiente ideal pa e yerba di laman. For di einan e mata invasivo por plama atraves di e kama di yerba di laman.
Sitionan haltu ku klaridat ta hopi gustá
Pero e investigadónan a deskubrí ku esaki por okashoná problemá tambe pa espesienan indígeno. “E kimakima ‘ariba abou’ (Cassiopea spp) ta drumi riba su lomba, pasobra tin alga fotosintétiko den su tenglanan. P’esei e kimakimanan akí tin mester di klaridat tambe, i nan gusta permanesé na sitionan habrí, manera e seritunan sin nada riba nan”, segun Fee Smulders, ku ta serka di optené su título komo dòktor na Wageningen University & Research i kende ta e outor prinsipal di e investigashon akí. “Durante algun tempu e studiante pa Master of Science Naomi Slikboer a sigui e seritunan akí, i el a nota presensia di tantu e kimakimanan komo e yerba di laman invasivo na Kòrsou. El a deskubrí ku na kuminsamentu tabatin hopi kimakima riba e seritunan, pero ku na final mayoria di e seritunan tabatin yerba di laman invasivo ta krese riba nan.”
Kimakima ta muda mas biaha
Pa motibu di binida di e yerba di laman, e kimakimanan mester muda mas biaha i posibelmente nan ta pèrdè nan habitat. Mas aleu e investigadónan ta verwagt ku e interakshon entre e yerba di laman invasivo i e seritunan lo sòru pa un kama di yerba di laman dinámiko i instabil, loke ta desbentahoso pa e yerba di laman indígeno balioso. Smulders: “Ta importante pa vigilá e espesie eksótiko akí bon i investigá su influensia riba tantu e espesienan indígeno komo riba henter e paisahe bou di laman.”
Mas informashon
E artíkulo ‘ Battle for the mounds: Niche competition between upside-down jellyfish and invasive seagrass’ den e revista sientífiko Ecology.
Teksto: Wageningen Environmental Research
Potrèt: Erik Wurz
Teksto pa bou di potrèt (Foto onderschrift):
Investigashon pa loke ta trata e área di biba di e kimakima indígena ‘ariba abou’ den área karibense (Fuente: Erik Wurz)
DCNA
Duthc Caribbean Nature Allianc (DCNA) ta sostené komunikashon sientífiko i alkanse den región hulandes karibense pa medio di hasi informashon sientífiko relatá na naturalesa disponibel den un forma mas amplio, via entre otro Dutch Caribbean Biodiversity Database, e plataforma di notisia BioNews di DCNA i via prensa. E artíkulo akí ta kontené resultado di un di e investigashonnan sientífiko ei, pero e investigashon mes no ta un investigashon di DCNA. No por derivá ningun derecho for di e kontenido. DCNA no ta responsabel pa e kontenido i e konsekuensianan (in)direkto ku ta surgi pa motibu di publikashon di e artíkulo akí.
Invasief zeegras verdringt inheemse kwal in de Cariben
23-FEB-2023 – Onderzoekers van Wageningen University & Research en de Universiteit van Amsterdam hebben ontdekt dat een invasieve plant de competitie aangaat met een inheemse kwal. De zeegrassoort Halophila stipulacea is erg succesvol in het koloniseren van nieuwe gebieden in de Middellandse Zee en de Cariben.
Het zeegras kan zich verspreiden doordat fragmentjes afbreken, lang in leven blijven en met de stroming mee nieuwe gebieden bereiken. In het nieuwe artikel Battle for the mounds: Niche competition between upside-down jellyfish and invasive seagrass in het wetenschappelijke tijdschrift Ecology beschrijven de onderzoekers hun ontdekking dat het invasieve zeegras kleine heuveltjes – gemaakt door gravende diertjes als garnalen of zeekomkommers – gebruikt als startpunt om nieuwe gebieden te begroeien. Deze heuveltjes bieden ruimte en licht, een ideale omgeving voor het zeegras. Vanaf daar kan de invasieve plant zich verspreiden door het inheemse grasveld.
Lichte, hoge plekken zijn gewild
Maar de onderzoekers ontdekten ook dat dit problemen op kan leveren voor inheemse soorten. “De ‘ondersteboven’ kwal (Cassiopea spp) ligt op zijn rug omdat er fotosynthetiserende algen in zijn tentakels zitten. Daarom hebben deze kwallen ook licht nodig, en verblijven ze graag op open plekken zoals de kale heuveltjes,” zegt Fee Smulders, promovendus bij Wageningen University & Research en hoofdauteur van de studie. “MSc student Naomi Slikboer volgde een aantal van deze heuvels door de tijd, en noteerde de aanwezigheid van zowel de kwallen als het invasieve zeegras op Curaçao. Zij ontdekte dat er in het begin veel kwalletjes op de heuvels lagen, maar dat de meeste heuvels op het eind begroeid waren met invasief zeegras.”
Kwallen verhuizen vaker
Door de komst van het zeegras moeten de kwallen vaker verhuizen en verliezen ze mogelijk hun habitat. Verder verwachten de onderzoekers dat het samenspel tussen het invasieve zeegras en de heuveltjes zal zorgen voor een onstabiel dynamisch zeegrasveld, wat nadelig is voor het waardevolle inheemse zeegras. Smulders: “Het is belangrijk om deze exoot goed in de gaten te houden en zijn invloed op zowel inheemse soorten als het gehele onderwaterlandschap te onderzoeken.”
Meer informatie
Het artikel Battle for the mounds: Niche competition between upside-down jellyfish and invasive seagrass in het wetenschappelijke tijdschrift Ecology.
Tekst: Wageningen Environmental Research
Foto-onderschrift: Onderzoek naar leefgebied inheemse ‘ondersteboven’ kwal in het Caribisch gebied (Bron: Erik Wurz)
DCNA
De Dutch Caribbean Nature Alliance (DCNA) ondersteunt wetenschapscommunicatie en outreach in het Nederlandse Caribisch gebied door natuurgerelateerde wetenschappelijke informatie breder beschikbaar te maken via onder andere de Dutch Caribbean Biodiversity Database, DCNA’s nieuwsplatform BioNews en via de pers. Dit artikel bevat de resultaten van een van die wetenschappelijke onderzoeken, maar het onderzoek zelf is geen DCNA-onderzoek. Aan de inhoud kunnen geen rechten worden ontleend. De DCNA is niet aansprakelijk voor de inhoud en de indirecte gevolgen die voortvloeien uit het publiceren van dit artikel.
Invasive seagrass and native upside-down jellyfish are battling for space
23-FEB-2023 – Researchers from Wageningen University & Research and the University of Amsterdam report on a fascinating case of competition between an animal and an invasive pIant. In tropical ecosystems, photosynthesizing organisms are continuously competing for space and light. The invasive seagrass Halophila stipulacea has been very successful in new habitats both in the Mediterranean and Caribbean seas.
The seagrass can quickly colonize new habitats because small fragments break off, remain viable and spread via currents. In the new paper Battle for the mounds: Niche competition between upside-down jellyfish and invasive seagrass published in the scientific journal Ecology, the researchers report on their discovery that the invasive seagrass uses little mounds – created by burrowing animals as shrimp or seacucumbers – as a new habitat to settle and expand from. The mounds provide new space with sufficient light, opening up the dense meadows of native seagrass where the invasive seagrass otherwise cannot settle. From there, they observed that the invasive seagrass can spread.
High and open locations are in demand
But the researchers also found that this can cause problems for native species. “The upside-down jellyfish (Cassiopea spp) lies upside down because it has photosynthetic algae in its tentacles. Therefore, these organisms also need light and prefer open spaces such as these mounds created by burrowing animals,” according Fee Smulders of Wageningen University & Research, and lead author of the study. “Msc student Naomi Slikboer recorded the presence of both invasive seagrass and upside-down jellyfish on many of these mounds on the island of Curaçao. She found that often the invasive seagrass pushes the upside-down jellyfish out of these habitats over time.”
Jellyfish move away more often
This probably increases the energetic costs for the jellyfish as it has to move more often due to rapid overgrowth of H. stipulacea. Additionally, the authors hypothesize that the interplay between invasive seagrass and burrowing mounds will lead unstable, dynamic seagrass meadows, unfavorable for valuable native seagrass species. Smulders: “We need to keep a close watch on this invasive seagrass and investigate the impact on both native species as well as the seascape patch dynamics in Caribbean seagrass meadows.”
More information
The article Battle for the mounds: Niche competition between upside-down jellyfish and invasive seagrass in the scientific journal Ecology.
Text: Wageningen Environmental Research
Photo: Erik Wurz
Photo caption:
Researching the habitat of the upside-down jellyfish (Source: Erik Wurz)
The DCNA
The Dutch Caribbean Nature Alliance (DCNA) supports science communication and outreach in the Dutch Caribbean region by making nature related scientific information more widely available through amongst others the Dutch Caribbean Biodiversity Database, DCNA’s news platform BioNews and through the press. This article contains the results of one of those scientific studies but the study itself is not a DCNA study. No rights can be derived from the content. DCNA is not liable for the content and the in(direct) impacts resulting from publishing this article.
Yerba di lama invasivo ta pusha kimakima indigeno den Caribe un banda
23 di februari 2023 – Investigadonan di Wageningen University & Research y Universidad di Amsterdam a descubri un mata invasivo cu ta competi cu un kimakima indigeno. E especie di yerba di lama Halophila stipulacea ta hopi exitoso den colonisacion di area nobo den Lama Mediteraneo y den Caribe.
E yerba di lama por plama pa motibo cu hopi fragmento chikito ta kibra kit’afo, ta keda na bida hopi tempo largo y ta alcansa area nobo door di drif bay cu coriente di lama. Den e articulo nobo Battle for the mounds: Niche competition between upside-down jellyfish and invasive seagrass den e revista cientifico Ecology, e investigadonan ta describi con nan a descubri cu e yerba di lama invasivo ta uza serito chikito – traha door di bestia cu ta coba manera cabaron of lol’i awa – como punto di salida pa crece den area nobo. E seritonan aki ta ofrece espacio y claridad, un ambiente ideal pa yerba di lama. For di eynan e mata invasivo por plama atraves di e cama di yerba di lama.
Sitio halto cu claridad ta hopi gusta
Pero e investigadonan a descubri cu esaki por ocasiona problema tambe pa especienan indigeno. “E kimakima ‘ariba abou’ (Cassiopea spp) ta drumi riba su lomba, pasobra tin alga fotosintetico den su tenglanan. P’esey e kimakimanan aki mester di claridad tambe, y nan gusta permanece na sitio habri, manera e seritonan sin nada riba nan”, segun Fee Smulders, kende ta cerca di obtene su titulo como doktor na Wageningen University & Research y tambe ta autor principal di e investigacion aki. “Durante algun tempo e studiante di Master of Science Naomi Slikboer a sigui e seritonan aki, y el a nota presencia di tanto kimakima como yerba di lama invasivo na Corsou. El a descubri cu na cuminsamento tabatin hopi kimakima riba e seritonan, pero cu na final mayoria di e seritonan tabatin yerba di lama invasivo ta crece riba nan.”
Kimakima ta muda mas biaha
Pa motibo di binida di e yerba di lama, e kimakimanan mester muda mas biaha y posiblemente nan ta perde nan habitat. Mas aleu e investigadonan ta spera cu interaccion entre e yerba di lama invasivo y e seritonan lo percura pa un cama di yerba di lama dinamico y instabil, loke ta desbentahoso pa e yerba di lama indigeno balioso. Smulders: “Ta importante pa vigila e especie exotico aki bon y investiga su influencia riba tanto e especienan indigeno como riba henter e paisahe bou di lama.”
Mas informacion
E articulo Battle for the mounds: Niche competition between upside-down jellyfish and invasive seagrass den e revista cientifico Ecology.
Texto: Wageningen Environmental Research
Potret: Erik Wurz
Teksto pa bou di potret (Foto onderschrift):
Investigacion pa loke ta trata e area di biba di e kimakima indigena “ariba abou” den area Caribense (Fuente: Erik Wurz)
DCNA
Dutch Caribbean Nature Alliance (DCNA) ta sostene comunicacion cientifico y alcanse den region Caribe Hulandes pa medio di haci informacion cientifico relata na naturalesa disponibel den un forma mas amplio, via entre otro Dutch Caribbean Biodiversity Database, e plataforma di noticia BioNews di DCNA y via prensa. E articulo aki ta contene resultado di un di e investigacionnan cientifico ey, pero e investigacion mes no ta un investigacion di DCNA. No por deriva ningun derecho for di e contenido. DCNA no ta responsabel pa e contenido y e consecuencianan (in)directo cu ta surgi pa motibo di publicacion di e articulo aki.


text:
Kambio riba dos punto den areglo derecho seguro di kuido BES (Raz BES)
Kuido i Hubentut Hulanda Karibense ta anunsiá ku pa 20 di yanüari 2023 Raz BES a kambia riba dos punto. Left pa hisa pashènt ta inkluí den e pakete di seguro i e derecho riba kuido di rekuperashon paramédiko pa pashènt di Covid-19 ta keda prolongá te 1 di ougùstùs 2023.
Left pa hisa pashènt
For di e sektor di kuido na kas i e dòkter di mucha a risibí señal ku tin un nesesidat pa fasilitá left pa hisa pashènt. Si fasilitá e leftnan pa hisa pashènt esaki ta kondusí na prevenshon di atmishon den un instituto en tambe oumento di keho físiko serka persona ku ta duna kuido. Tin derecho riba e servisio pa aparato di kuido den kaso ku tin indikashon ku e asegurado ta hasi uso di dje riba término largu, òf pa un tempu limitá òf pa un tempu insigur. Tin derecho den dos situashon:
- si e ta nesesario pa e kuido i transferensia sigur òf;
- si e ta nesesario pa kita opstákulo den bibienda ya asina e asegurado por keda biba na kas mas largu posibel.
Kuido di rekuperashon paramédiko pa pashènt di Covid-19
Kuido di rekuperashon paramédiko di promé liña ta konsistí di fisioterapia, terapia di ehersisio, terapia di abla (logopedia), konseho tokante dieta òf ergoterapia i ta dirigí riba kuido di rekuperashon di pashènt ku Covid-19 grave. E pashèntnan aki ta eksperensiá kehonan severo i limitashon durante nan rekuperashon ku spesialista médiko òf dòkter di kas a konstatá. E derecho ta konta ku forsa retroaktivo for di 1 di ougùstùs 2022 te 1 di ougùstùs 2023. Ku esaki ta konektá na e periodo manera esaki ta konta na Hulanda Europeo.
Pa mas informashon tokante di e areglo di derecho BES sigui e lenk aki:
https://papiamentu.rijksdienstcn.com/kuido--hubentut/kuido


text:
…Presentashon públiko organisá pa CTB i CHATA…
WILLEMSTAD- 14 di novèmber 2016 – Sharing Economy hopi biaha a keda mirá komo un peliger pa industria di turismo pero mas i mas organisashonnan ku ta operá den e industria di turismo ta rekonosé ku e ta habri oportunidatnan nobo pa gruponan di enfoke spesífiko (manera entre otro sektor públiko, asosashonnan, provedornan den turismo) i tambe posibilidat pa eksperensianan, kuminda, akomodashon, sitionan i transporte ku tin e toke lokal. E ophetivo di e inisiativa ‘ Turismo dirigí riba e eksperensia di e turista den e era di Sharing Economy’ ta pa yuda tantu personanan komo organisashonnan ku ta aktivo den e industria di turismo pa por komprondé e konsepto nobonan aki mihó, rekonosé e retonan i oportunidatnan ku esakinan ta krea.
Sra. Judy Karwacki di Small Planet Consulting lo guia un presentashon públiko ku e meta pa laga partisipantenan sera konosí ku e konseptonan Sharing Economy i Turismo dirigí riba eksperensia (Experiential Tourism). Na mes momento e meta ta pa eksplorá e potensial di e konseptonan aki pa Kòrsou komo destinashon i pues pa organisashonnan aktivo den e industria di turismo lokal. Bo ta keda kordialmente invitá pa partisipá na e presentashon públiko kual ta tuma lugá djaweps awor dia 17 di novèmber di 19:00 – 20:30 na Hilton Curaçao. E grupo di enfoke ta entre otro sektor públiko (representantenan di organisashonnan gubernamental i departamentunan ku ta asistí ku e parti di kresementu i merkadeo di e industria di turismo), asosashonnan, organisashonnan no-gubernamental i partnernan den komunidat ku ta interesá den kompartí konosementu i eksperensia ku nos turistanan ku e meta pa duna un kontribushon na e eksperensia total di e turista. Pa inskribí por manda un mail na CTB-invitation@curacao.com.


text:
…Kresementu pa medio di inovashon…
WILLEMSTAD- 8 di òktober 2015 – Di 21 pa 23 di òktober próksimo, Kòrsou lo ta anfitrion di ‘CTO State of the Industry Conference 2015’ (SOTIC). E konferensia ta reuní profeshonalnan di turismo den Karibe, personanan enkargá ku planifikashon di maneho, sosionan stratégiko den sektornan públiko i privá, akadémikonan i profeshonalnan di biahe na nivelnan haltu, kendenan lo diskutí, identifiká posibel solushonnan i desaroyá akshonnan ku ta benefisiá e industria turístiko di Karibe. E oradornan internashonal i esnan den region lo proponé e mihó práktikanan i strategianan relashoná ku diferente tema ku ta fundamental pa kresementu di turismo di Karibe. Tur esaki ku bista riba desaroyo di un industria turístiko sostenibel ku lo posishoná Karibe komo e destinashon turístiko di mas deseá. E tema di e aña aki: “Caribbean Tourism: Growth Through Innovation”(Turismo Karibense: Kresementu pa medio di inovashon), lo brinda partisipantenan informashon tokante tendensianan aktual ku ta dirigí turismo, ideanan inovativo, strategia i produktonan ku por keda introdusí den e merkado i maneranan kon pa revolushoná e produkto pa oumentá rentabilidat di invershon.
E konferensia ‘CTO State of the Industry Conference’ e aña aki lo tin komo orador di honor sr. Robin Haynes, direktor ehekutivo di JetBlue. Sr. Haynes lo elaborá riba algun di e faktornan ku ta influensiá futuro di e industria turístiko. Tambe lo tin diferente seshon i tayernan interaktivo. Dia 21 di òktober e konferensia lo inisiá ku un seremonia ofisial i un resèpsi di bon bini pa tur partisipante. Algun di e tópikonan ku lo keda tratá riba 22 i 23 di òktober ta: ‘Visioning the future –Tourism 2025’, ‘Get Personal – Engagement Marketing For Better Business’, ‘Facilitation: At Your Service – Making Travel Easier’, ‘The Age of Innovation – Increasing ROI’, ‘Business Opportunities: Teach Me to Niche’, ‘Marketing to the Generations’ i ‘Creative Tourism’. Ademas di esaki e konferensia lo inkluí tambe unkongreso di turismo pa hóben. Hóbennan di vários pais ku ta miembro di CTO lo duna nan kontribushon na e diskushonnan ku lo tin durante e kongreso pa hóben, un di e vehíkulonan usá pa CTO pa enkurashá e hóben pa konsiderá un karera den turismo. Durante e kongreso pa hóben Kòrsou lo keda representá pa Johannah Rosaria kende resientemente a gana e ‘Golden Voice Competition’. E kompetensia aki a keda organisá dor di CTB ku e propósito pa skohe e representante di Kòrsou.
Ken lo mester asistí na e konferensia aki?
Profeshonalnan di benta i merkadeo, konseheronan, guianan turístiko, edukadornan, agentenan di servisio na kliente, imigrashon, duana, shofùrnan di taksi, studiantenan di universidat, kompanianan di energia i di utilidat, agensianan di Car Rental, kompanianan di servisio industrial, komersiantenan i tur esnan ku ta interesá den e tópikonan ku lo keda tratá.
Kon pa partisipá?
Registrashon pa partisipá na tur e dianan ta $250 i registrashon pa un dia so ta $150. Pa mas informashon relashoná ku e programa por bishitá: www.curacao.com/sotic òf yama 434-8200.
Bo no por pèrdè SOTIC; e evento pa lidernan den turismo di region Karibe.


text:
Renze a start awe na Puerto Velero
Un calor inmenso a azota e cuidad di Barranquilla
Triathlon su turno a yega awe y Renze Postma tabata cla pa competi na Puerto Velero den e Weganan Centroamericano y del Caribe Barranquilla 2018.
E actividad a inicia pa 11’or di mainta den un calor inmenso cu a azota e ciudad di Barranquilla durante henter dia. E prome parti di e competencia tabata landramento cu ta un distancia di 1.5 km. Despues a continua cu e parti di bicicleta cu mester a hasi tres buelta di 13.3 km den e seronan di Puerto Velero y como tambe un parti riba e caminda grandi cu ta dividi e ciudadnan di Barranquilla cu Cartagena. E ultimo parti di e careda ta e coremento cu tabata 4 buelta di 2.5 km.
Renze a completa e ruta cu un tempo di 2:11.37 y ta keda posiciona na di 17 lugar. Mester bisa cu e calor a hasi cu varios di e atleta nan mester a wordo atendi pa paramediconan presente na momento cu nan yega e meta final.


text:
Manera ta conoci, algun tempo atras, a instala un ekipo multidisciplinario cu ta preparando tur e trabounan preliminario, manera documentonan y plannan strategico, pa e momento cu bay inicia cu e negociacionnan pa cu reapertura di frontera cu Venezuela. Adicionalmente, a reuni tambe cu directie scheepvaart y directie luchtvaart caminda e havenmeester mes a duna un splicacion amplio di con e trabounan mester wordo prepara prome cu por haci e reapertura.
Minister di Husticia y Asuntonan Social Sr. Rocco Tjon, a indica cu durante e reunion aki a haci palabracionnan concreto, caminda otro siman lo ricibi e otro dos consehonan di e otro dos gruponan cu ta atende cu e tematica aki. E prome grupo lo enfoca solamente riba e parti operacional, tin diferente modelonan cu nan ta uza cu lo mester ta operacional prome cu nos por incia cu e reapertura na un forma gradual. Di otro banda, e otro grupo lo enfoca riba e parti huridico, pues e maneho di visum y con ful e parti aki lo mester ta hinca den otro, prome cu por inicia cu e negociacionnan.
Manera a menciona, otro siman lo ricibi ambos conseho, cual lo wordo presenta na conseho di minister, pa asina un decision por wordo tuma, pa e negociacionnan por cuminsa tuma luga. Ya caba, e decicion a cay, cu fin di luna e grupo lo cuminsa cu e reunionnan aki cu nan counterpartners di Venezuela tambe. Pues e asina yama “technisch overleg” lo inicia, pa asina nos por wak un “liña di tempo” realistico cu tur e puntonan por ta operacional, prome cu por pasa na un reapertura di frontera cu Venezuela na un forma gradual.


text:
“E contesta di Secretario di Estado van Huffelen ariba nos carta pa cu aplicación di basisbeurs ta satisface nos parcialmente”, asina lider di fraccion di AVP mr. Mike Eman a reacciona riba e contesta cu el a haya riba su pregunta pa loke ta re-introduccion di un basisbeurs na Hulanda y si esaki lo conta tambe pa studiantenan di Aruba y e otro islanan Hulandes. Eman a haci e pregunta pasobra Basisbeurs lo combini studiantenan di Aruba, pasobra otro cu studielening, locual haya na asistencia fianciero pa medio di beurs e studiante no mester paga bek.
Secretario di Estado ta contesta Eman: “de studenten uit Aruba die in Nederland komen studeren kunnen dus, als de basisbeurs terugkeert in 2023, hier ook aanspraak op maken”.
Eman ta bisa cu esaki ta parti di nos deseo, e lider di fraccion ta a indica cu lo tabata mas bunita ainda si studiantenan di Aruba cu ta bay studia na un otro lugar cu no ta Hulanda tambe por haci un apelacion riba e basisbeurs na 2023. Eman ta bisa: Pa un interpretacion amplio asina di e concepto “Koninkrijksbreed” ta mustra cu Hulanda aparentemente no ta cla ainda, pero esey no ta haci e alegria menos di e prome paso tuma na interes di e studiantenan di Aruba”.
“E compromiso aki sin duda ta un adelanto y ta consistente tambe cu e criteria cu ta worde sigui actualmente pa por yega na un studielening na Hulanda pa studiantenan di Aruba cu ta sigui nan estudio eynan”, Eman ta enfatisa. Den su contestacion riba e carta di Eman e Secretario di Estado ta referi tambe na loke Eman ta pone enfasis riba dje di e interes grandi di enseñansa den comunidadnan chikito cu ta depende di e capacidad y dedicacion di nan propio hendenan.
“Mi ta confirma esaki completamente. Enseñansa ta un condicion esencial pa por yega na un forsa laboral bon educa, como tambe pa ta e base di un crecemento economico y un bon clima di bida y oportunidadnan pa tur hende”, van Huffelen ta afirma. Literalmente van Huffelen ta bisa: “Ik onderschrijf dat volledig. Onderwijs is een randvoorwaarde om te komen tot een goed opgeleide beroepsbevolking, alsook de basis voor economische groei en voor een goed leefklimaat met kansen voor iedereen”
E Secretario di Estado ta termina su carta na Eman cu e speransa cu su contesta den su carta na Eman a brinda claridad y e ta mira den enseñansa un balor comun y comparti den Reino. “E importancia di enseñansa como inversion den futuro lo keda uni nos”, asina van Huffelen, Secretario di Estado di Relacionnan den Reino a termina su carta na Eman; “Het belang van onderwijs als investering in de toekomst zal ons in het Koninkrijk blijven verbinden”.


text:
“Oplichting, valsheid in geschrifte, witwassen en misbruik van functie”, esaki ta e acusacionnan oficial cu Landsrecherche a presenta cu ne na man, na momento di e “inval” na cas di ex-Minister Chris Romero. A duna e investigacion e nomber “Kwihi”, den cual ya ta papia aki di tres sospechoso. Separa di Romero, husticia ta tras di ex-Minister Eddie Briesen y e consehero Eumar Koolman. Fiscal ta sospecha cu e trio aki a enrikece nan mes cu plac’i pueblo!
A scoge abogado caba
Entretanto, aunke tin masha poco informacion, ya Eumar Koolman a apunta mr. Vito Carlo como su abogado. Na mes momento, ex-Minister Chris Romero no a keda man crusa y a pidi su amigo mr. Demis Illes pa defende como su abogado. No ta conoci ainda ken ex-Minister Eddie Briesen a scoge pa defende den corte.
Investigacion “Kwihi”
Mucho informacion ainda no tin riba e investigacion mes, pero tur cos lo ta draai rond di Dienst Verlening Overeenkomst (DVO) cu Minister Chris Romero a firma pa su mes, pa su conseheronan y nan famia. Claro, na momento cu Ursell Arends a asumi e funcion di minister y a tuma e ministerio over for di Chris Romero, el a bin topa cu poco sorpresa desagradabel. Como Minister di Integridad, el a scoge pa haci lo corecto, esta di entrega un keho oficial na Ministerio Publico. Ta menciona cu e contractnan aki, por lo menos algun di nan, ta firma na LVV Santa Rosa, pues no ta algo cu e mandatario lo topa cu ne mesora.
A lanta un Uitzendbureau den Cocolishi
Locual Ministerio Publico ta investiga awor, ta e forma con, aparentemente di forma structura, tabata emplea “spook ambtenaren”, cu de facto no ta presenta ni traha, pero cu ta cobra un suma masha halto na salario. Aparentemente Eumar Koolman tabatin un compania cu tabata presta su mes pa emplea e trahadonan aki cu ta “supose” di traha na e ministerio di ex-minister Chris Romero. Pues, Gabinete Wever-Croes I tabata firma un contract cu e compania di Koolman, cu na su turno tabata emplea e coordinadornan, paga nan impuestonan, etc. y probablemente resta poco ganashi p’e tambe. Pa mas facil, Koolman tabata fungi, den cierto sentido, como un “uitzendbureau” pa varios trahado na e ministerio. Pero e investigacion ta mustra awo cu no ta solamente na e ministerio, sino na LVV Santa Rosa tambe!
Tur decision a bay Ministerraad
Ta parce cu e dos ex-ministernan, awor sospechosonan di husticia, no tin pensa di keda boca keto den e caso aki. Ainda ningun di dos a sali duna cara pa e acusacionnan cu nan “mesun gobierno” a entama contra nan. Por lo menos un di nan a confia su amigo cu e no por kere kico ta pasando cu ne. E ta bisa esaki, pasobra, tur decision di nombracion y contractnan DVO, a pasa den reunionnan di Conseho di Minister. Como tal, tur minister tabata na altura di e nombracionnan aki, e tempo aya. Awor cu nan kier hunga manera “mi no sa di nada” dilanti nan partner di Raiz, ta algo cu ta sorprende e ex-ministernan. Nan no ta di acuerdo cu diripiente MEP ta permiti Raiz pa pone Romero y Briesen riba mesa di sacrificio, investigando nan penalmente pa decisionnan cu a tuma hunto, pues cu sigur Eveyn Wever, Dangui Oduber, Glenbert Croes y Xiomara Maduro tabata bon na altura di tur y cu nan tambe a firma cantidad di DVO pa “nan” hendenan.
Un sospechoso por sigui conseha?
Ex-Minister Eddie Briesen, pa por a yuda su mes y su yiu, a comete un eror grave cu awor, na final di su carera, por trece un mancha masha mahos riba su imagen. Ya caba tin un mancha colga di hopi aña caba, ora cu el a firma un “deal” cu un compania Mericano sin conseho di ATA e tempo aya, sin presupuesto y sin cana e caminda corecto. Como cu e ta responsabel personalmente awor pa un demanda di mas o menos dos miyon florin, ta purba di tur forma pa pasa un ley den Parlamento di Aruba pa exoner’e di e debe. Pero, cu e acusacion nobo aki, MEP lo por conta cu e sosten di RAIZ den dicho reunion? Pasobra sin e dos votonan di RAIZ, dificilmente e ley aki lo carga sosten di mayoria y consecuentemente e lo no pasa.
Pero e pregunta cardinal awor ta si ing. Eddie Briesen lo por sigui den e diferente rolnan cu e ta ocupa den Gabinete Wever-Croes II. For di e fraccion di RAIZ den Parlamento ya a sali señalnan den cual ta puntra pa sa mas kico lo pasa cu Briesen awor. Pues di un banda RAIZ a start e investigacion, pero ta “follow-up” tambe riba e consecuencia cu ainda no a bin pa e consehero principal di minister-president y di Minister di Energia.
E ta confirma: Briesen ta sospechoso
Gobierno mes no kier a kere y a bay tras di palabra di Briesen, kende mesora a bisa cu e no sa di nada y cu ta su yiu husticia lo ta buscando. Como ex-minister, a pensa cu mester por confie. Pero como cu tabata scucha demasiado sonido contrario, Gabinete Wever-Croes II a opta pa manda puntra Procurador General toch, djis pa ta sigur. Y den un carta oficial, e homber na cabes di e aparato hudicial di nos pais a confirma cu Eddie Briesen ta un sospechoso den e caso Kwihi. Es mas, e acusacionnan contra dje no ta mucho diferente di esun di ex-Minister Chris Romero tampoco. Pues, awor e coalicion ta sigur, cu dos ex-minister di un di e partnernan cu ta forma coalicion, ta bou di investigacion penal.
Keto bay tin man riba cabes di Briesen
E reto grandi awor ta pa ambos minister, tanto Evelyn Wever-Croes como su primo Glenbert Croes, pa asumi nan rol y bin afo pa sea defende Eddie Briesen contra Ministerio Publico of mester laga Briesen cay y para su contract como consehero y como presidente di Refineria di Aruba (RdA). E ultimo aki ta pisa hopi, pasobra como president-commissaris, Briesen tin acceso na hopi informacion, negosacion y finansa di nos refineria, di e compania FMSA cu ta cumpra y bende combustibel na Aruba y sin lubida e negosacionnan andando pa sea habri refineria bek of bin cu un planta di “hydrogen” riba e mesun tereno. Pero aunke cu Gabinete Wever-Croes sa y tin confirmacion di husticia cu nan consehero ta un sospechoso, keto bay no a anuncia su retiro y como tal ta opta pa sigui cu ne manera nad’un pasa!
Politicamente: Raiz a laga MEP cay
Bo por mir’e di hopi forma, pero e locual cu tanto Partido MEP a gaba cu ne ultimo, esta integridad, awor ta birando su debilidad. E partido mas chikito den coalicion, Raiz, a start un investigacion, sea consciente of inconsciente, cu awor lo por tin consecuencia grave pa MEP. Imagina si husticia haya ambos ex-minister y actual consehero principal di gobierno como culpabel di e acusacionnan serio cu tin riba mesa contra nan. Ta un sla duro politicamente, cu sin duda lo tin consecuencia den eleccion. MEP a acusa AVP hopi ultimamente, debi na e caso contra ex-Minister Paul Croes y actual parlamentario Benny Sevinger. Ambos tabata meti den un caso di cual ta acusa nan di corupcion. Croes a haya castigo y lo mester bay cera awo, mientras cu Sevinger ta wardando sentencia di hues, aunque fiscal a pidi cinco aña di prizon p’e caba. Cu e caso aki awor, Partido Raiz facilmente por “claim” cu tanto AVP como MEP ta corupto y cu pueblo no por confia nan, dunando e partido cu den ultimo eleccion a logra 5474 voto, mas chens pa crece den e siguiente eleccion.


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Antias Hulandes òf Antias Neerlandes (na hulandes: De Nederlandse Antillen), tabata for di 15 di desèmber 1954 te 10 di òktober 2010 un país den Reino Hulandes. Inisialmente e tabata konsistí di 6 isla i for di 1986 di 5 isla karibense despues ku Aruba a atkirí su status aparte. E islanan di Antias Hulandes tabata konsistí na nan lugá di dos grupo di isla den Laman Karibe ku ta forma parti di Antias Menor: e islanan di Sotavento i e islanan di Barlovento (Isla'riba). Na 2010 Kòrsou i Sint Maarten a bira paísnan autónomo den Reino Hulandes i Saba, Sint Eustatius i Boneiru a bira munisipio spesial hulandes. E ekonomía di e islanan ta dependé primordialmente di turismo i petroleo.


text:
Medio ambiente natural
Medio ambiente[editá | editá fuente]
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Medio ambiente natural o ambiente natural ta ensera tur ser bibo y no bibo cu tin interaccion na un manera natural, esta no artificial.[1] E termino aki ta wordo aplica cu frequencia na e planeta tera o partinan di esaki. E ambiente natural aki ta cubri e interaccion entre tur especie bibo, e clima y e recursonan natural cu ta afecta superviviencia humano y actividad economico. [2]
Islanan ABC[editá | editá fuente]
Algun ehempel visual di un ambiente natural cu mester wordo preserva mientras ta duna acceso na bishitante:
Natural Pool Aruba
Parke Nacional Shete Boca na Corsou
Deporte di snorkel na Playa Funchi, Boneiru
Canamento den mondi na Saba


text:
Resurekshon I Bida
K.I.D.S
Komo iglesia, pa nos formashon di mucha ta hopi importante. No simplemente nan ta e siguiente generashon pero nan ta nos futuro. Train e yu pa nunka e aparta for di Dios su kaminda.
Nos ta kere den stima i trata e muchanan manera nan ta nos mes yunan. Nos muchanan semper ta bon kuida i ta siña nan kon pa nos tin temor i rèspèt di Dios
Bon Bini
Mucha ta un refleho di loke bo inverti den dje.
Resurekshon i Bida
Yu ta regalo pa nos
Vishon
Ku kada mucha ku pasa dor di nos portanan por ta ehempel di Kristu.
Goso
Beibel ta siña nos, pa nos por drenta reino di shelu nos mester ta manera un mucha. Goso ta parti di un mucha su bida i kresementu.
Huntu
Huntu nos ta krese i wordu forma, e lider ta siña e mucha/ yu i e yu/mucha ta siña e lider. E ta un proseso pa nos hasi huntu.
Kresementu
Nos tin un tim dedika i pashona pa guia mucha i ta gusta soru pa e mucha diariamente siña kon pa konose Dios miho.


text:
Detenshon pa asesinato.
KOMUNIKADO DI PRENSA 215 / 2021
11 yüni 2021
Detenshon pa asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku kaso di asesinato ku a tuma lugá den luna di
mart 2012 riba e dama Rayzienne Scoop ku tabata perdí i a bin haña su restunan na Playa Kanoa, polis a
hasi un detenshon.
Djabièrnè 11 di yüni 2021 alrededor di 09.45 or, e tim investigativo di kasonan di homisidio
a detené e hòmber E.C. di 30 aña di edat, relashoná ku e kaso ariba menshoná.
Detenshon di e sospechoso a tuma lugá na Sentro di Detenshon i Korekshon Kòrsou.
A presentá e sospechoso dilanti un fiskal ouksiliar ku a ordená su enkarselamentu pa e kaso
aki tambe.
Investigashon den e kaso aki ta kontinuá.


text:
Recientemente Honorabel Miembro di Parlamento, sr. Robert Candelaria a duna un declaracion den prensa, den cual e la comparti cierto preocupacionnan encuanto e vacaturanan na Arubahuis. Minister Plenipotenciaro, sr. Guillfred Besaril, a tuma nota di e relato den prensa y a duna e siguiente reaccion.
“Den prensa mi a tuma nota di un relato caminda Honorabel Miembro di Parlamentario, sr. Robert Candelaria di partido AVP, den cual e ta insinua cu den porta di eleccion gobierno di Aruba lo tin pensa di yena Arubahuis cu trahado. Mi ta kere ta na su luga pa recorda Sr. Candelaria cu contrario na su partido, Gabinete Wever-Croes si ta tuma gobernacion na serio y semper a tuma pasonan conforme ley na beneficio di pueblo di Aruba en general. Contrario na su gobierno, Gabinete Wever-Croes si a sa di baha gastonan di personal mucho prome cu esaki tabata un exigencia di parti di Hulanda.
E unico punto cu Sr. Candelaria a menciona corectamente den su relato ta e metanan primordial di Arubahuis cu ta pa representa Gobierno, Conseho di Minister y departamentonan gubernamental di Pais Aruba na Hulanda. Su insinuacion cu Gabinete Wever-Croes a yena Arubahuis cu hende ta totalmente incorecto y falso. Y cu gobierno lo kier haci esaki dilanti porta di eleccion ta un ridiculez completo! Realidad a mustra cu esaki tabata e practica di su partido tempo nan tabata den gobierno, pues mi ta compronde for di unda Sr. Candelaria su pensamento ta sali.
Como Minister Plenipotenciario mi ta trahando desde comienso di gobernacion hunto cu Departamento di Recursonan Humano (DRH) riba un plan di restructuracion pa Arubahuis. Por cierto si Sr. Candelaria ta pone mas atencion den e reunionnan di parlamento durante tratamento di presupuesto y den noticia na Aruba, lo e ta bon informa di esaki.
Restructuracion di un departamento gubernamental no ta algo cu por wordo realisa sin mas. Tin hopi aspecto cu mester tene na cuenta, entre otro e aspectonan legal, laboral y e factor humano.
Arubahuis ta conta cu empleadonan cu pa hopi aña a sirbi Aruba dignamente y ta merece respet y gratitud inmenso pa nan labor desplega. Sr. Candelaria como ex. Alto Inspector den tempo di reorganisacion di Aruba su Cuerpo Policial, mester por tin un bon idea di kico esaki ta trece cune na momento cu no tene cuenta cu e componentenan aki den menciona.
E ta un experiencia cu awe mi ta uza pa hunto cu DRH nos guia e proceso den forma exitoso. Pues mi ta invita Honorabel Miembro di Parlamento na apoya e trahadornan di Arubahuis na momento di trata e presupuesto di nos Pais proximamente.
Manera mi a declara anteriormente, COHO a cambia e dinamica di operacion di Arubahuis caminda di awo en adelante mester cumpli cu tareanan cu antes no tabata wordo exigi di nos personal.
Hunto cu DRH nos ta evaluando kico lo ta e caminda mas efectivo pa por cumpli cu e tareanan nobo di Arubahuis. Nos ta evaluando e reeducacion of -orientacion profesional di e personal existente y solamente si ta altamente necesario, lo tuma personal nobo den servicio. Arubahuis ta conta cu un personal sumamente capacita cu merece e respet di no solamente Sr. Candelaria, pero di tur cu ta
carga responsabilidad den Staten di Aruba. E hecho cu tin personal ta baha cu pensioen y/of ta probecha di e oportunidad pa bay cu VUT ta algo cu mi no tin den mi man. Mi ta agradecido na e personal cu pa hopi aña a labora na Arubahuis. Den caso di posicionan vacante, si e ta cay den e plan di formacion nobo acorda cu Departamento di Recursonan Humano, lo cana e caminda segun procedura pa e vacatura ser yena.
Mi ta consciente cu campaña a cuminsa pa Sr. Candelaria y cu tiramento di lodo of insinuacionnan muy probablemente lo ta parti di e strategia cu partido AVP lo aplica. Ami no lo participa den e tipo di politica aki y mi ta invita Honorable Miembro di Parlamento, Sr. Candelaria, pa e tambe pone politica bieu un banda, purba un politica limpi y honesto y mi kier recorde riba Santiago 4: 11-12.
Guillfred Besaril semper a traha na bienestar di pais Aruba, cumpliendo cu tur reglamento y ley y mi lo sigui traha den forma honesto y transparente na bienestar di Pueblo di Aruba en general”. Minister Besaril a termina.


text:
Directiva di RCA ta hasi un jamada na full e famia grandi tricolor pa jega Centro Deportivo Frans Figaroa 19 di april diamars anochi 8:00 pm pa apoya nos hobennan cu lo habri play-off contra e peligroso abejanan di Dakota. Head Coach Juan Valdez y su staf a hiba un bon campeonato regular y ta preparando optimal pa trece e Copa Hubenil Solito.
Ekipo tricolor ta consisti di entre otro arquero Brandon Malmaceda, defensanan Jean Aser “Zaga” Ulyse, Michael “Mikki” Kiringdongo, Bart van Haren, Juji Werleman, Edry Campos, Antonio Rangel, bolantenan Arnadys Rujano, Lujean Bergen, Lang Trenidad, Alejandro Caro, Ronaldo Martinez, Jeanluca Spataro, Nathan Lacle y den atake Jeanpierre van der Linden, Hugo Roberts, Kevin van der Biezen, Joel Rodriguez y otro nan. Pa esnan cu no a haya ainda nan shirt nobo “Royal Blue” e lo ta obtenibel na stadion. Ban jega cu animo pa apoya nos talentonan cu ta e futuro tricolor. #RCAPABIDA


text: Diasabra mainta a drenta informe di cu un homber lo ta maltratando un muher na Catiri, mesora a dirigi un patruya na e sitio. Na caminda pa e sitio a drenta un otro informe unda cu e homber lo kier dal e muher cu e auto y e patruya a bay cu mas urgencia. Na yegada di e patruya ya caba e homber kende ta un conocido di polis a bandona e sitio den e Suzuki Ignis pero e dama si tabata ta eynan ainda. Polis a nota cu e dama tabata herida pero e no kier a entrega keho. Pero asina mes polis a avisa e otro patruyanan pa tira bista riba e vehiculo aki y e sospechoso. Mesora despues un otro patruya a topa cu e auto aki na un lugar di number na Paradera eynan mesora nan a detene e sospechoso.


text:
WILLEMSTAD- Misa di Koraal Specht ta funshoná sinku aña sin un pastor propio ku ta traha pa e misa. Mientrastantu tin hopi hende ku a pèrdè kontakto ku iglesia i kue un otro rumbo. Pero konseho parokial di misa di Koraal Specht ku durante dje último sinku aňanan a guia e misa i tur aktividat relashoná ku e iglesia na un manera formidabel ta determiná pa pone bèk riba bon ruta esnan ku a desviá for di iglesia. Esaki ta un dje metanan di selebrashon 40 aña misa di Koraal Specht 29 di sèptèmber awor.
Misa di Koraal Specht a keda tur e tempu sin un pastor spesífikamente pa e misa, debí na e skarsedat di padernan riba nos isla. Pastornan di turno ta hasi misa djasabra atardi i djadumingu mainta. Banda dje úniko dos servisionan di e misa na Koraal Specht, Konseho Parokial ta kordiná vários otro aktividat religioso. Misa di Koraal Specht ta hopi gustá pa otro parokianonan ku for di leu ta bishitá e misa pa atendé entre otro seshonnan di orashon.
Shirley Treurniet ta konta kon e situashon na Koraal Specht ta aworaki
Resientemente a tene un enkuesta den e bario ku e intenshon pa iglesia katóliko haňa mas kontakto ku e parokianonan. Konseho Parokial tambe ta na altura dje desaroyonan ménos positivo di último tempu na Koraal Specht i ta preokupá pa prinsipalmente e hóbennan. Ta pesei den e dianan benidero ta dediká atenshon na e grupo aki tambe.
“Nos mester spar e hóbennan pasobra ta nan ta futuro di e pais aki”, Shirley Treurniet a bisa ora ku el a referí partikularmente na hóbennan di Koraal Specht pero tambe na tur hóben di Kòrsou. “I nos no por sinta mira kon e hóbenan ta bai pèrdí. Tin mester di hopi hende pa yuda”.
Atenshon pa hóbennan
Gerald Chirino kende ta un koreógrafo internashonal tin pa algun tempu un proyekto hopi interesante pa e hóbennan dje bario aki. Pa medio di koreografia Gerald ta yuda e hóbennan, kende ku masha hopi entusiasmo i interes ta partisipá na e proyekto, subi entre otro nan outoestima. E proyekto di Gerald Chirino ta duna e hóbennan tambe konfiansia propio i ta konsentrá riba inteligensha dje hóbenan i nan ta siña nan karga nan responsabilidat.
Mientrastantu mas hóben ta interesá di tuma parti na e proyekto aki ku nan por sigui na Sentro di Bario di Koraal Specht.
Outor Dulce Koopman


text:
Jessica Wernet tabatin hopi speranza di cera e lista di HTC dialuna mes. E candidato riba e lista ros tabata para den solo for di 12’or di merdia, dilanti Censo na Playa. E momento cu a combersa cu Wernet, apenas DOW tabata poniendo sobra dilanti Censo, pero e solo no a stroba miembronan di e partidonan cu mester di firma pa por participa den eleccion 2021 pa purba anima hende pa firma nan lista.
Wernet mes tabata spera cu mayoria di e sostenedonan di HTC lo a bin den oranan di atardi pa firma e lista, pa motibo cu nan ta hende cu ta traha. “Nan a bisa di lo pasa despues di 5’or pa firma,” el a bisa Bon Dia Aruba. E momento cu Jessica Wernet tabata combersa cu Bon Dia Aruba, lider di e partido di hoben esta Gilbert Webb tabata sinta den solo, ta come. Ningun di dos tabata preocupa pa e circunstancia pasobra nan meta ta pa haya e sosten necesario pa HTC ta den eleccion 2021. “Nos ta un team y nos ta traha den shift. Di e forma aki mas hende por haya sa ken nos ta, y kico nos ta para p’e, y pa nos convence nan tambe pa deposita nan confianza den nos partido.”
E reaccion te cu awor ta hopi positivo segun Wernet kende pa prome biaha ta riba un lista politico, pero no ta nobo den e mundo di campaña. Wernet kende ta un profesional, un financial comptroller den su bida profesional, ta convenci cu e momento ta awor pa yuda Aruba.
“Hendenan kier cambio, el a bisa Bon Dia Aruba. Ami ta kere cu ta den oranan di atardi, hendenan lo bay na e diferente oficinanan pa firma pa asina e partido cu nan ta kere aden por participa den eleccion.
Yen di partido nobo
No ta un secreto cu pa partidonan grandi y tradicional, presencia di hopi partido nobo (y chikito) ta yuda nan pa haya mas asiento cu locual nan ta gana na voto. P’esey mes, Jessica Wernet ta kere cu hende mester bay vota, mas cu nunca. Si no ta contento cu e partidonan grandi, mester sostene e partidonan nobo.
“Mi ta conseha tur hende pa haci uzo di derecho di voto. Un voto perdi ta uno cu bay pa restzetel, esta e asiento di reserva cu ta bay pa e partidonan grandi. Mi ta conseha tur hende pa pasa firma pa duna e partidonan nobo e oportunidad pa hunto traha y hiba Aruba padilanti. E ta hopi importante. Ami no ta promove voto invalido, pero mi ta pidi tur hende pa vota dia 25 di Juni. Si bo no sa e dia ey ainda pa ken pa vota, haci e voto invalido. Pasobra di otro forma, ta kizas net e partido cu no kier pa gana ta bay probecha di un hende cu a keda sin vota. “Pero, e no ta consehabel pa haci e voto invalido, pues vota pa un partido nobo.”
Wernet a bisa cu historia a mustra cu pa decadanan, e forma di vota pa mesun partidonan no a yuda Aruba. E ta sea of MEP of AVP cu a maneha Aruba den mal forma. Y si keda sin vota, e ta yuda un di e dos partidonan aki.
Pakico HTC
Wernet for di su 16 aña ta sigui politica di cerca. Semper e tabatin su pasion. E tabata admira difunto Betico Croes pa su trabounan. Ademas cu e tabata bon amigo di su tata. “Y for di chikito mi tabata gusta yuda den bario, yuda nos hendenan grandi den bario. Asina ma crece den politica. Mi mes a campaña 12 aña largo pa dos partido. Un di nan grandi. Esey tabata ocho aña pasa.”
Pero e aña aki, Wernet a reta su mes pa drenta politica su mes. E kier sirbi Aruba y e tin e determinacion pa pone e energia aki den ehecucion. Y e motibo pakico el a scoge HTC ta pasobra el a sinti su mes inspira pa e hobennan. “Nan ta un grupo di hoben cu mester di guia.”
Jessica Wernet a fungi como consehero den su bida profesional y kier guia e hobennan di HTC. Su estudio ta den Finance, Economics and Human Resource Management pa cua e tin un Masters Degree. “Mi tin e capacidad pa yuda e hobennan aki pa nan logra nan soño y nan deseo y nan hamber pa yuda Aruba, specialmente hubentud y muchanan.” Wernet a bisa cu e lo trece e conocemento y plannan pa HTC, pero e ta enfatisa cu Gilbert Webb tambe tin su educacion.
“En bes di hende sinta na banda y critica, duna sosten. Mi a sigui e desaroyo di Gilbert for di momento cu HTC a lanta. Y ningun tabatin e curashi y boluntad pa yuda e grupo aki.”
Ademas di yuda e grupo di hoben cu a lanta HTC, Jessica Wernet ta spera cu e partidonan nobo traha cu otro y yuda otro, y cu na Aruba stop di kibra otro. “Na paisnan grandi, bo ta mira con hende ta sostene y yuda otro. Ningun baby ta lanta ta core. Di fout ta siña hopi y esaki ta mi stap den politica activo.”
UPP
Anthony Schouten di partido UPP tambe tabata para dilanti Censo pa motiva ciudadanonan firma pa e lista cu awor ta encabesa pa Seraida Pemberton, un persona hopi conoci pa su trabou como Director di Reclassering. Schouten ta hopi orguyoso di por sostene Pemberton y a bisa cu e partido tin un lider cu tin tur capacidad pa lidera. Y henter e team ta kere cu e tin e habilidad pa hiba Aruba dilanti.
Pero mescos cu HTC, UPP ta kere cu mester uni forsa, pasobra un Aruba unda partidonan ta uni pa bringa pa interes comun ta funciona miho en bes cu ta enfoca riba logro individual.
“Si no uni, cada biaha ta ranca na e mesun cabuya y e no ta bay dilanti. Nos tin un team hopi fuerte y nos tin un lider capaz y hopi humilde cu ta para tras di su palabra. Nos lo no bin cu storia y bin cu plannan cu nos no por ehecuta. Nos ta bin cu un plan prome kico nos tin cu haci, kico por haci y percura cu e ta keda ehecuta. Esey ta locual nos ta para p’e.”
Segun Schouten, realidad ta cu mester keda realistico y honesto cu pueblo pasobra hasta partidonan grandi a priminti un cantidad di cos cu nunca nan por a ehecuta. “Wak con Gobierno mes a cay, pa e motibo aki. Nos no ta bay bringa cu otro, sino wak cua ta e tarea cu mester keda ehecuta y con pa ehecut’e hunto, partidonan nobo y partidonan grandi.”
E mensahe di Anthony Schouten ta cu Aruba mester uni, y stop di punta dede riba otro. Tur e nanishinan mester ta dirigi den e mesun direccion, pa mira kico Pais Aruba mester y asina hunto traha pa interes di tur. “Y no mester pensa aki un aña, ni aki cuater aña. Mester pensa riba mas leu den futuro y wak con mester drecha locual tin awor aki, con pa stimula nos mesun hendenan, sin preocupa pa busca yudansa di afo. Pasobra si cada biaha ta busca ayudo di afo, ta impone riba Aruba y hasta nos mesun leynan. Ban uni na mesa y ban papia.”
E campaña aki ta e prome pa Anthony Schouten, kende a dicidi cu e kier haci un intento pa ta parti di e solucion pa e problemanan di Aruba y e tin confianza den Pemberton di por guia UPP exitosamente.


text:
D’Licious huntu ku Gentz den Spoonz 30 desèmber próksimo
Riba djasabra dia 30 desèmber próksimo lo bai tin e fiesta pa sera aña 2017 na Kòrsou. Esaki den diskoteka Spoonz, situá den Saliña. Direktamente for di Aruba, lo ta presente na Kòrsou, e agrupashon musikal D’Licious di e hit ‘Deskonfia...’, ku su kantantenan Jerrino, Dwayne i Jason. Esaki pa asina kombiná den un fiesta baliabel riba e último anochi di 2017, kual fiesta ta inisiá promé ku 12’or, huntu ku Gentz. Resientemente Amos Balentien a reprodusí e piesa hit di Jerrino ku un bon akohida na radionan di Kòrsou.
Gentz, formá pa kantantenan Amos, Randy, Ray i ‘Djudju V.’, lo representá Kòrsou den e fiesta aki. Pues despues ku D’Licious tabata na Kòrsou den un fiesta baliabel for di dia 2 novèmber di aña 2014, unda nan a toka ku GIO Fuertisimo na Kokobomba, na desèmber awó, nan lo ta bèk riba nos isla. Tantu Archel Calister di Gentz, komo Jerrino Bass di D’Licious a konfirmá e kombinashon den e fiesta baliabel aki, pa Trendsz. Pues fanátikonan di bon ambiente i fiesta, por ta pendiente pa D’Licious na Kòrsou, den un fiesta mano mano ku Gentz, ku lo bai ta den kurason di Saliña, den diskoteka Spoonz.


text:
E siman aki Prome Minister Evelyn Wever – Croes tabata den Parlamento pa duna un splicacion amplio y contesta preguntanan tocante e acuerdo cu Aruba, Corsou, Sint Maarten y Hulanda a yega na dje recientemente cu ta haci cu COHO no lo wordo introduci. Manera a anuncia recientemente, e paisnan den Reino a yega na acuerdo den liñanan grandi cual ta haci cu COHO no lo wordo introduci mas y na su luga ta bin cu un “Onderlinge Regeling”
Prome Minister Wever – Croes a splica di e situacion cu a conduci na e propuesta di Hulanda pa bin cu COHO. E no ta un secreto cu e pandemia a pone cu Aruba mester a bay busca otro forma pa por a yega na fondonan. Aruba como un isla cu ta depende di turismo tabata un di e paisnan mas afecta door di e pandemia. E pandemia a bay cu 25% di Aruba su GDP ora cu a cera e fronteranan di 16 di Maart te 1 di Juli 2020 y ora a habri bek e resto di mundo no a habri ainda, esaki a pone cu e entradanan a bay atras cu 244 miyon. Ademas, a haya extra gasto pa motibo cu mester a cubri gastonan den sector publico cu a sigui normal, tabatin extra gasto di salubridad y maneho di e crisis y extra peso di gastonan di comunidad, y sector priva cual prome cu e pandemia no tabata e caso.


text:
HILVERSUM – Sientífikonan ta hasi un investigashon grandi di e islanan anteriormente antiano di e situashon polítiko, media, historia i kultura. Koninklijk Instituut voor Taal-, Land- en Volkenkunde (KITLV) ta haña sigur 750 mil euro p’esaki.
Bou di polítiko i amtenar na Den Haag tin nesesidat di konosementu di e islanan pa por traha maneho pa e munisipionan karibense. Gobièrnu di Reino tin un sinku mion euro asina disponibel pa investigashon. E resultadonan di e investigashon mester aklará kon por konsiliá diferenshanan kultural entre Hulanda Oropeo i Hulanda Karibense.
E investigashon di KITLV ta trata kuater tema: herensia kultural, polítika, media i historia. Lo studia e situashon polítiko na e islanan i e medianan lokal di notisia. Tambe e sientífikonan lo investigá migrashon i historia sosial di Islariba, algu ku aktualmente no ta masha konosí.
Ta kasi binti aña pasá ku sientífikonan a investigá opinion na e islanan. “Hulanda ta negoshá ku polítiko antiano i por tin un diferensha grandi entre loke e polítikonan ei ta haña i loke pueblo mes ta pensa”, sientífiko Wouter Veenendaal ku ta responsabel pa e sondeo ta bisa. Tambe lo investigá kon ta pensa tokante korupshon i e gobièrnu di e islanan.
Media
Ta algu úniko ku un sientífiko ke kana huntu ku e diferente redakshonnan di notisia riba e islanan pa opservá djaden kon e redakshonnan ta hasi nan eskohonan. “Mi ta espesialmente interesá kon e poblashonnan ta forma nan propio identidat den relashon ku Hulanda”, investigadó Sanne Rotmeijer ta konta. Pero mi ta bai investigá media nobo tambe manera Twitter i Facebook, kon hende ta trese notisia di i tokante e islanan. Tambe kon hulandesnan karibense ta hasi esaki for di den eksterior.”
Un di e kuater sientífikonan ta di Kòrsou i e tempu binidero e ta bai okupá su mes ku e manera ku ta pensa tokante naturalesa i herensia kultural. Serka e tema aki tambe ta manera deskonfiansa bou di pueblo ta hunga un papel grandi. “Bo ta ripará un sorto di yalurs riba e islanan. Bo ta mira ku ta espesialmente strañeronan ta aktivo den kondservashon di naturalesa i herensia kultural, pero bo no ta mira hende lokal i strañero koperá ku otro dje lihe ei”, segun Stacey MacDonald. Ta su tarea pa investigá kon e hendenan lokal i e migrantenan riba e islanan por konsiliá nan diferenshanan kultural.
Islariba
E historia sosial di e islanan Sint Maarten, Saba i Sint Eustatius no ta masha konosí. Sientífiko Jessica Vance Roitman den e tempu binidero lo studia migrashon, gobièrnu i kon e habitantenan ta forma nan identidat riba e islanan aki. Meskos ku e tres oro sientífikonan, Roitman a bishitá e islanan na yanüari. Banda di e Archivo Nashonal na Kòrsou na Islariba el a topa hopi dokumento úniko i importante ku kasi ta grita pa un bon konservashon. “Den e lunanan binidero lo mi skibi artíkulo ku ta trata di sklabitut i emansipashon na Islariba”, Roitman ta bisa.
Outor John Samson


text:
E plataforma Twitter ta bai restourá tur e kuentanan di periodista ku a haña un blokeo siman pasá. Elon Musk, propietario di e plataforma, a duna di konosé ku el a tuma e desishon aki despues di un enkuesta kaminda el a puntra si mester a eliminá e blokeo.
Siman pasá Musk a blòkia e kuenta di vários periodista ku, manera el a indiká, tabata skirbi riba i kompartí su lokalidat dor di sigui e kuenta @elonjet, un account ku tabata sigui tur movementu di e jet privá di Elon Musk. Vários periodista di agensianan prominente manera CNN i The New York Times a haña un blokeo siman pasá pa motibu ku, manera Muska a argumentá, tantu e komo su famia tabata kore peliger dor di publikashonnan di e periodistanan.
E desishon a resultá sinembargo den basta krítika entre otro for di Nashonnan Uní i Reporters Without Borders, un organisashon ku ta vigilá libertat di prensa rònt mundu.


text:
CBS ta inisiá enkuesta Kuenta Nashonal Hulanda Karibense 2021
Notisia | 22-02-2023 | 16:24
Durante e próksimo lunanan Ofisina Sentral di Estadístika (CBS) lo ehekutá un investigashon bou di sektor empresarial riba e islanan di Hulanda Karibense, komo parti di enkuesta riba Kuenta Nashonal. E aña di investigashon ta 2021. E investigashon aki tin komo meta pa hasi un inventarisashon di desaroyo ekonómiko riba Bonaire, Saba i Sint Eustatius. CBS lo aserká e empresanan riba e tres islanan pa kompletá e kuestionario.
Centraal Bureau voor de Statistiek
CBS lo publiká e resultadonan di e investigashon den e último kuartal di aña 2023.
Algun resultado di e investigashon di 2020:
E kremp ekonómiko na Boneiru tabata 8,4 porshento na 2020. Esaki ta e bahada di mas grandi for di komienso di e seri aki na 2012. Na Sint Eustatius i Saba e bbp a baha ku respektivamente 25,9 porshento i 6,3 porshento.
E balor agregá di hóreka na Boneiru a baha ku 53,5 porshento debí na e kremp konsiderabel di turista ku ta drenta. E prohibishon di entrada a sòru tambe pa un kremp grandi den sektor di kultura, deporte i rekreashon. E balor agregá a baha ku 43,1 porshento.
E kremp ekonomikó fuerte di 25,9 porshento na Sint Eustatius ta debí na prinsipalmente algun kompania grandi riba e isla. E kompanianan aki ta produsí prinsipalmente pa eksportashon i ta dependé di desaroyo regional di e sektor di petroli.
Tantu na Saba komo na Sint Eustatius e balor agregá di e industria hotelero i e sektor di kultura i rekreashon a baha komo konsekuensia di e prohibishon di entrada relashoná ku e pandemia di corona.
Pa por garantisá éksito di e investigashon riba tur tres isla, CBS ta pidi kooperashon di tur empresa. Pa lei, CBS tin e obligashon di trata tur dato rekolektá na un manera estriktamente konfidensial.
Pa mas informashon i pregunta of yudansa ku e kuestionario por tuma kontakto ku ofisina di CBS.
CBS Caribisch Nederland
Bulevar Gobernador N. Debrot 67, unit 9
Kralendijk Boneiru
Númber di telefòn: +599 717 8676
Email: economie.cn@cbs.nl


text:
Oranjestad-“Cu hopi entusiasmo mi a cuminsa ehecuta mi trabounan den e Comision di Integridad di Reino, y ya nos a reuni un biaha caba den e comision. Pero mi por a pensa cu den seno di partido AVP, nan tabata tin hopi problema cu e nombracion aki, pasobra nunca nan a permiti MEP ta den comisionan asina. Y na final nan a logra sacami di e comision. Pero esaki lo no strobami den mi meta y esey ta pa Aruba haya un gobierno integro, pasobra Aruba merece mihor”, tabata palabranan di sra. Evelyn Wever-Croes durante e ultimo dia di reunionnan di IPKO cu parlamentonan di Hulanda, Sint Maarten y Corsou.
Riba termino hopi cortico Aruba mester introdusi e ley di financiamento di partidonan politico, y ya ta 4 anja consecutivo cu delegacion di AVP ta priminti den IPKO cu lo bin cu e ley aki, sinembargo te dia di awe nan no a hasi nada pa pasa e ley aki den Parlamento. Mescos ta conta cu e leynan di screening di ministernan. Ta imposibel cu Mike Eman mester screen su mes, algo cu e hulandesnan tampoco ta compronde. Hustamente e dos leynan aki Evelyn Wever-Croes ta boga pa wordo introdusi mas pronto cu ta posibel.
Riba e pregunta di e motibo cu AVP a sak’e di e comision, sra. Wever-Croes a bisa: “Sr. Herde a bisami cu e motibo cu e ta sacami di e comision ta pasobra ami lo a duna mi opinion den corant cu Gobernador di Aruba no a actua incorecto, algo cu semper mi a bisa, y mi lo sigi bisa. Den e articulo no tin nada skibi cu no ta corecto, y tur esnan cu a sigi e reunionnan mes por a scucha y mira esaki. Si AVP a kere cu nan por a hincami den un comision y asina strobami di duna mi opinion, of forsami pa cambia di opinion, nan ta mal equiboca. Mi no ta tuma sr. Herde na malo, pasobra e no por yuda. E simplemente no tin control riba su fraccion”.
Tambe a puntra Wever-Croes su opinion tocante su remplasante den e comision, Marlon Sneek, pero riba esey e ta prefera di no a duna comentario.
“Mi responsabilidad cu e pueblo di Aruba ta pa nos tin gobernantenan integro, y mi kier a duna e bon ehempel cu Parlamento mes por bin cu e leynan aki. Apesar cu mi no ta parti mas di e comision di Reino, mi lo sigi traha riba esaki. Pami integridad ta algo sumamente importante, y mi lo no descansa te ora nos tin e leynan na lugar. Unico cos cu ta duel mi ta cu awor cu mi no ta parti di e comision mas, lo tarda hopi atrobe prome cu e leynan aki bin, pero mi compromiso ta pa introdusi e leynan aki asina cu nos ta den gobierno bek”, sra. Wever-Croes a duna di conose.


text:
Recientemente IPA a ricibi bishita di Robbert Dijkgraaf, Minister di Enseñansa, Cultura y Ciencia di Hulanda, hunto cu e representantenan di VNO. Esaki ta den cuadro di e proyecto Kibrahacha cu ta un proyecto tocante ‘Samen Opleiden’ entre e islanan ABC. Na Aruba tin varios scol primario cu ta traha cu IPA den e proyecto aki p'asina conhuntamente educa e studiantenan di IPA, den practica.
Meta di e encuentro aki tabata pa wak con tur e diferente actornan ta experiencia proyecto Kibrahacha y alabes cera conoci cu Minister di Enseñansa di Hulanda. Durante di e encuentro a sondea e posibilidad y forma con Hulanda por sigui contribui na e desaroyo positivo aki.
E mainta a inicia cu un presentacion di drs. Marilyn Richardson, directora general di IPA. drs. Richardson a splica en corto tocante e estudionan cu IPA ta ofrece, e colaboracion cu e instituto tin cu diferente instituto/ instancia local y internacional. drs. Richardson a elabora tambe riba e vision y meta pa futuro di IPA y e retonan cu esakinan ta trece cu ne.
Minister Dijkgraaf a indica cu e ta reconoce cu e retonan cu comunidad y enseñansa na Aruba tin tambe ta hunga un rol na Hulanda, y cu e ta interesa pa busca poisibilidad pa colabora y wak con tur partido por yuda otro anda cu e retonan aki. El a indica tambe cu ta explora e posibilidad di un Koninkrijks Beurs pa duna oportunidad pa tur studiante den Reino Hulandes core stage den e paisnan den Reino.
Siguientemente, e lider di proyecto Kibrahacha, drs. Marisol Croes a conta cu Kibrahacha tin efecto positivo riba e colaboracion entre e institutonan y scol primario.
Tambe tabatin dos studiante di aña tres di estudio pa maestro di Enseñansa Primario di IPA presente, esta Nataly Tobar y Thyara Doornkamp. E studiantenan a conta cu nan a experiencia e cambionan cu a tuma luga door di proyecto Kibrahacha na un manera sumamente positivo. Un di e cambionan ta e acoplacion entre teoria cu ta ricibi na IPA y e contenido di e periodo di practica den e mesun semester.
E forma cu Kibrahacha ta organisa riba e islanan ABC lo por fungi como ehempel pa Hulanda den nan colaboracion regional.


text:
Kralendijk- Doñonan di BOPEC siman pasá den tratamentu di e kaso pa deklará e kompania fayit, a bisa ku, via di un terser partido, nan lo por manda 2.5 mion dòler riba kuentanan di e kompania pa paga salario i otro gastunan.
Esaki por komprondé di e fayo ku a dikta siman pasá kaminda a deklará BOPEC fayit. Durante tratamenti di e petishon di entre otro òntfanger i tambe e ‘bewindvoerder’ di BOPEC abogadonan di e kompania a bisa ku un terser partido lo por a depositá ‘dentro di poko’ un suma di 2.5 mion di dòler ku por wòrdu usá líbramente pa e kompania.
Sinembargo, wes mr. P.E. Kort no a keda konvensí pa ku e promesa di e doñonan. Ela mustra riba e echo ku BOPEC no por a supstansiá masha bon for di una e sèn lo bini, òf ku esaki lo kambia e situashon den su totalidat.
Curator
Wes a apuntá mr. Stan Van Liere, di e ofisina di abogado HBN Law komo curator pa manehá e fayit di BOPEC, ku por sierto lo por resultá un trabou enorme mirando e magnitut di e negoshi.


text:
Bosnan a bai Kòrsou kaba ? Ki dia bo ta bai Kòrsou kune ? Ela konose famia ?
Preguntanan ku mi ta hañami kune kada bes mi bisa ku mi ta frei un gai Hulandes. Mi sa ku ta ‘vanzelfsprekend’ ku hende lo hasi e preguntanan aki. Pero tiki ta para ketu na tur loke mester tene kuenta kune ora ku bai Kòrsou ku e frei Hulandes.
E teksto aki ta pa prèt (ku su pida bèrdat den dje). Pero no te sientas ofendido!!!
Pa di prome e Hulandes ku e frei ta papia ta poko lihé i mas amplio. Kiermen mester siñele un tiki Papiamentu anto lag’e skype ratu ratu ku famia, ya nan por kuminsa kustumá ku e aksento i e spit. Mi no ta bisa ku mi famia no ta komprondé ni ku nan no por papia ‘correct Nederlands’. Pero mi ke evitá ku mi lo ta vertaler pa henter un luna largu. ‘Ablif? Wat zei je? Sorry?’ Uhmm… ela puntra si wela tin un tiki funchi mas pe.
Ademas, awendia na Kòrsou ta tur hende ta di tur hende. Mi no ta bisa ku na otro partinan di mundu tur hende ta monógamo, pero mi kiermen… e sistema aki si no por. Kende ta pompa ku hòmb’i ken, esaki a drumi ku muhé djesaya. Ta un tegi. Mi no gusta e kos ei. Bo no ta haña un gana di bai un fakansi romantiko ku bo papi.
Tambe e lastu anjanan aki ta atrako aki atrako aya. Mi stima mi isla masha tantu mes pero ami ta hanjando hopi miedu di bai bek. Mi so òf akompañá, maak niet uit. Komo hende inosente, si bo ta na e lugá inkorekto na e momentu inkorekto, bo ta pompa sigur na Kòrsou. Mi no por gaña si, lastu aña aki e kòntròl di auoridatnan ta megorando i mi ta spera ku lo bin un kambio pa loke ta trata e kriminalidat ku lastu tempu a aumentá.
E último kos ku ta wantami abou di bai Korsou ta e preis di e ticketnan. INKREÍBEL. Den periodo di fakansi ta eksageradamente haltu e preisnan ta. Mi a bai wak pa 22 di dezèmber te ku 5 di yanüari pa ami ku mi gai, TRES MIL EURO !! Ku tres mil euro nos por bai masha lugá mes den Europa. Studiantenan no ta tur bia nan ta sa nan rooster for di den trempan. Pues, hopi bia ta imposibel pa bo kumpra bo ticket for di kuminsamentu di aña, pa bo bai dezèmber. Aña pasá mi a kuminsa skol bèk 2 di yanüari. Universiteit Leiden no ta hasi wega.
Na e otr’un banda, tin hooooopi motibu dikon lo mi hasi mi best pa mi bai Korsou mas pronto ku ta posibel ku mi frei.
Kuminda krioyo, trùk’i pan, laman, BBQ na Caracasbaai, pan di Libanesa, childhood memories, weekendhuis, Wet & Wild den Mambo, Busta Cola (mi no por haña e kos ei niun kaminda den Den Haag), chill band’i kas, hasiment’i redu, papia riba bisiña, djus di Lovers, awa di kranchi. Hombuuuu ta masha kos mi por menshoná.
Aunke nan tin chens di pasa tirabu pa hende robes, mi stima mi isla i mi no por warda pa introdusí mi frei Hulandes.
Check mi blog akinan & komparti esaki ku bo amigunan.


text:
Alemania ta e prome pais cu a cuminsa cu e tradicion di corta un mata di Pino y pone den cas y dorne pa e temporada di Pasco. Merca a introdudi Mata di Pasco artificial na 1950. Sea ta esun natural of esun artificial e ta alegra un hogar durante e dianan di Pasco. Psicologonan a splica cu segun un estudio haci, un mata di Pasco bibo den bo cas ta bon pa bo Salud Mental y un hende su sistema di defensa. E holo di e Kerstboom ta inspira relahacion y ta kita stress, ademas e holo cu e ta emiti ta tansmiti e kimico natural “Phytoncide”. Ora cu bo hole, bo curpa ta produci Killer Cells cu ta mata celnan di tumor y di infeccion viral. Pues e holo di Kersboom ta aumenta bo sistema di defensa. Un Mata di Pasco bibo den bo cas por dunabo beneficio pa bo salud mental y fisico. Mas bo cuida y ta serca di dje mas e beneficio ta pa bo y pa famia.
Cuida un Mata di Pasco den bo cas ta bon pa bo Salud
Updated: Dec 10, 2021


text:
Conseho Electoral Nacional di Cuba a anuncia dialuna cu e SI a haya 66.87 porciento mientras e NO a haya 33.13 porciento, mas di 3.9 miyon Cubano a bisa si na e ley nobo di cual ta duna persona di mesun sexo e derecho pa casa na Cuba.
E codico di famia nobo a wordo aproba pa e pueblo den su gran mayoria, tabata tin mester di 50% di voto na fabor pa e ley nobo aki keda aproba.
President di Cuba Maguel Diaz- Canel a celebra e resultado aki expresando su alegria riba su plataforma social.
Durante lunanan di campaña cu diferente encuentronan pa duna informacion pakico e Si ta importante a duna su frutonan. Tabata tin varios manifestacion di parti iglesia Catolico ,envangelistanan y opositornan politico cu tabata contra di e codico di famia cu ta duna pareha di mesun sexo e libertad pa casa y adopta yiu.
E referendum aki ta uno historico, ta prome biaha cu e Cubanonan por a dicidi riba un ley y varios a probecha di e oportunidad historico aki.


text:
Publiká riba 06 Mart 2023
UNESCO CURACAO, Fundashon STRIPAN i Ministerio di Enseñansa, Kultura, Siensia i Deporte ta enfoká e ilustre outor i kompositor di Kòrsou señor Rignald Sylvestre Recordino. Señor R. Recordino ta outor di mas ku 500 komposishon dediká na Kòrsou i e suidadano di Kòrsou. Sr. R.S. Recordino fuera di a salbaguardiá nos ritmonan krioyo a sa di mantené i promové bon uzo di nos lenga materno den su komposishonnan. Loke sr. Rignald Sylvestre Recordino a regalá Kòrsou ta un presioso bukèt di flor dòrná ku obra na Papiamentu.
Na final di e aktividat a hasi entrega di un rekonosementu spesial na sr. Rignald Sylvestre Recordino: Kompositor di Siglo 20.


text:
Entrada hudisial ku konfiskashon.
KOMUNIKADO DI PRENSA 217 / 2020
27 mei 2020
Entrada hudisial ku konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den oranan lat di mainta di djárason 27 di mei 2020 Sentral di Polis a risibí
informashon di un tiramentu ku tabatin den Kaya Sobrekama.
Mesora unidatnan di entre otro Mantenshon di Òrdu Públiko a bai na e sitio, pero na
promé instante no a topa nada partikular.
Kontinuando ku e investigashon, nan a bin topa un plantashon di mariwana riba un
di e terenonan den e kaya ei.
Mesora a tene un entrada hudisial i a konfiská:
1100 planchi di mariwana den pochi;
263 planchi grandi;
1 motocross;
2 bala skèrpi di arma di kandela.
Tambe a tuma nota ku na e kas ei, e abitantenan tabata hòrta koriente. A pidi
presensia di Aqualectra pa remediá e situashon.
A konfiská tur loke ku a topa i ku tabata ilegal of ku tabata importante pa e
investigashon.


text:
Ainda na aña 2023 tin un grupo cu ta sigui cu operacionnan ilegal rond mundo. Colombia por lo menos un di e paisnan cu keto bay tin un cartel cu ta yuda algun persona desespera, den traha paspoort falso pa nan por sali di nan pais y drenta otro pais di forma ilegal. Claro, cu e supuesto motibo di nan biahe ta pa turismo.
Kisas, e hendenan aki cu ta tuma e riesgo di biaha cu un paspoort falso ta di otro nacionalidad? Of tin un record criminal? Ta preguntanan cu recherchenan di districto di Oranjestad ta bezig cu ne na e momento aki. Tur cos a cuminsa diadomingo atardi ora un vuelo procedente di Bogota, Colombia a aterisa riba nos isla.
Abordo tabatin un individuo cu un paspoort falso. No ta conoci ainda si ta personal di Migracion a detecta e paspoort falso of si ta un marechaussee, cu desde algun aña caba, bou ordo di ex-Minister di Husticia, mr. Andin Bikker, a acorda cu Hulanda pa marechaussee bin Aruba pa reforsa Cuerpo Policial y Migracion na nos frontera.
Paspoort falso no ta trata di un ofensa administrativo sino mas bien un caso penal. Por ehempel, un stranhero cu “over stay” na Aruba, esta keda mas dia di cual ley ta permiti, a comete un fayo administrativo na leynan di DIMAS y como tal ta deport’e y ta cla.
Pero esun cu yega cu un paspoort falso, a comete algo contra ley, pa cual e procedimento penal ta drenta den accion y bo mester pasa door di un investigacion di polis, fiscal ta mira bo y un hues comisario pa dicidi si bo ta keda cera te dia bo caso bin padilanti of si ta duna bo un multa pisa y deporta bo toch di nos isla.
Ultimo tempo ta prefera deporta stranheronan pasobra no tin espacio den KIA pa cera hende mas. Hunto cu grenspolitie, a detene e homber aki y transport’e pa Warda di Recherche caminda e proceso di interogacion lo sigui. E sospechoso ta un homber relativamente hoben. Tipo di persona asina ta yama nan ‘light traveler’, no ta biaha cu maleta ni cu carry-on sino simplemente cu un handbag.
Despues di un investigacion basta profundo a bin compronde cu e homber aki tabata na Aruba pa algun tempo caba. A deport’e y awo el a purba drenta bek bou di un otro nomber, pero autoridad na aeropuerto a capta tur cos. Tin confirmacion cu el a yega Aruba riba e vuelo di Wingo.


text:
E discurso principal, e orador-, presentacion-, panelnan di discusion y e masterclass presenta durante e evento, a demostra di ta di gran balor pa e esfuersonan continuo di tur e aeropuertonan envolvi pa tin e curashi den desaroya, busca solucion y tecnologia di transporte aereo sostenibel di apoyo pa un di e metanan principal cu ta mehora e conectividad interinsular di un manera sostenibel.
“E conocemento- y ideanan adkiri durante e evento aki lo fortalece e esfuersonan di nos como Dutch Caribbean Cooperation of Airports pa ta lider innovado den vuelo electrico den region Caribe y asina haci e conexionnan aereo entre e islanan mas sostenibel, eficiente y accesibel p’e comunidad den Caribe Hulandes. Esaki, na mes momento, lo mehora e sociedad di e islanan door di tin na cuenta e meta di desaroyo sostenibel pa un y tur”, tabata palabra di Joost Meijs, kende ta Presidente di DCCA y alabes CEO di Aruba Airport Authority N.V.
Un cantidad di 311 participante a asisti na e evento durante e siman, mientras cu virtualmente tambe a conta cu interes di 888 participante. Hopi hende a presencia e Pipistrel Velis Electro y a siña mas tocante su capacidad- y tecnologianan.
Un di e logronan di mas grandi durante e evento ta firmamento historico di e MOU entre Aruba, St. Maarten, Corsou, Hulanda, seis aeropuerto di Caribe Hulandes y e Dutch Association of Airports (NVL). Den e MOU aki, tur cu a firma, a expresa nan compromiso di mehora e conectividad entre e islanan door di haci nan mas accesibel, eficiente y sostenibel.
Como resultado di e MOU, e partidonan lo forma un directiva hunto y un grupo di trabou cu lo ta encarga pa formula un Joint Business Plan cu lo describi con lo por logra e ambicion aki y cua obstaculo ta necesario pa elimina. Lo entrega e Joint Business Plan aki denter di shete luna despues di a firma e MOU.
Presidente di DCCA, Joost Meijs, a gradici tur colaborado, participante y tur personal di apoyo cu a haci e evento aki posibel y un exito. Tambe ta gradici tur orador, panelista, moderador, stakeholder y finalmente tur boluntario cu a participa den realisacion di e exitoso evento.
Pa mas informacion tocante e conferencia por bishita e website di DCCA www.dccaairports.com.


text:
ORANJESTAD, 22 oktober 2020. Segun resumen di awe 36 persona a recupera, tin un total di 20 caso nobo di Covid-19, di cual 2 ta no-residente, ("positivity rate" bou residente ta 12%). E total di casonan activo ta awe 233, total di testnan haci ta 243, testnan haci bou di residentenan na laboratorio di hospital ta 150. E total di casonan di fayecimento relaciona na Covid-19 a aumenta na 36, condolencia na famia y amistades di e fayecido.
Hospital ta informa cu tin un total di 13 persona interna di cual 2 den Cuido Intensivo y 11 ta isola riba piso general.
Pa nos sigui controla e pandemia di Covid-19 ta importante pa comunidad ta alerto y na prome indicacion di sintoma tuma contacto cu dokter di cas pa por haci un test. Door di isola e casonan positivo nos por controla e virus y stop e di sigui plama.
Ban sigui cuida, Aruba ta conta cu bo pa sigui maneha y controla e virus di Covid-19.


text:
(ADVERTORIAL)
ORANJESTAD – En conexion cu Dia di Betico, lo no tin sorteo di merdia y anochi di Lotto, E Loteria di Aruba y oficinanan di principal na Playa y San Nicolas lo ta sera riba diaranson 25 di januari. Sorteo di Lotto 5 lo hunga riba diahuebs 26 di januari. Ta corda hungadornan pa cumpra nan Lotto trempan, pa evita cu ta keda for di e sorteo y como tal, keda for di e chens di cambia nan bida cu Lotto, E Loteria di Aruba.
Lotto, E Loteria di Aruba tin diferente wega, Catochi, Big 4, 1-OFF, Zodiac, Wega di Number di Korsou di Lotto, Lucky 3, Multi-X, Lotto di Dia, Lotto 5, Mini Mega y cu su Mega Plus y e diferente weganan di Raspa y Gana. Tambe lo por hunga Lotto Online door di bishita: bit.ly/3oIz5K9 pa por registra. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Dino Nicolina hunto cu un grupo di persona a bin Aruba pa un evento di brommer pero a cancela esaki prome cu nan a yega. Nan a bin pa un momento dushi, aunke cu nan a pensa cu esaki lo pasa. A load e brommernan di cual un par ta bay awe y otronan ta bay mañan. Dino Nicolina a yega aeropuerto pa su vuelo di 1:00pm, pero a haya sorpresa cu esaki a cancela. Nan a bis’e cu no tin vuelo pero a bay check ki ora tin p’asina e por bay Corsou.
E ta kere cu mañan e lo bula bek pa Corsou, pero eigenlijk e mester a biaha diahuebs. “Si tur hende dicidi di bay, e ora niun hende no kier keda”, el a bisa. Ora cu kier a bay Corsou no ta worry pa paga, pero el a paga caba y ta mustra cu e lo mester paga un biaha mas. Segun Dino Nicolina, e no sa si nan ta dje flexibel ey. El a paga su ticket via internet, di cual el a paga $20 otro $40 pero awo e kier bay Corsou.
Tin di nan kier bay, tin di nan no kier bay pasobra nan stima Aruba. Tin di nan kier bay diahuebs y no kier bay prome cu e dia ey. Mayoria cu ta hunto a dicidi di bay entre awe y mañan. Ta haci esaki pa evita cu Corsou cera su frontera y Dino Nicolina no ta imagina cu esey lo pasa. Pa evita cu esaki bira mas pio nan a opta pa regresa Corsou, pero lo regresa si.
Tur a percura pa ta preveni pa loke ta e virus. Si un lubida algo un otro tin, pasobra no sa ki momento por pasa y ta pasa man na cara. Maske cu cana cu “mondkapje” esey no ta yuda hopi. No ta dificil pa hay’e y loke cu mester haci ta bebe vitamina C y mantene e “immune system” halto. E ta un virus cu un toke extra cu ta ataca e pulmon. E ta kere cu si e “immune system” ta halto, e mester por want’e.


text:
Participa como persona priva
Traha hunto cu bo amigonan y/of famia.
Claro cu bo por participa cu ARUBA DOET como persona priva. Sea cu bo ta participa bo so, cu un amigo of cu henter famia. Semper tin un trabou cu ta pas cu bo grupo. Kisas un limpiesa grandi den cura di un centro di bario, renoba e speelplein di un kleuterschool of verf cantina di un club di deporte. Tur caminda riba nos isla tin trabou pa completa y tin mester di boluntario. Scoge un trabou di bo gusto pa haci riba nos website y registra!
Participa como grupo
Mas man ta haci e trabou mas facil! Pakico bo no ta participa como grupo? Reuni bo famia, coleganan di trabou, miembronan di bo club (deportivo), of compañeronan di scol y duna un man na un trabou of actividad. Un bunita manera pa hunto haci algo bon.’
Pone bo nomber y/of logo
Si bo ta participa den grupo, bo por pone nomber di bo grupo of upload bo logo ora di registra. Asina bo por haci promocion na un manera facil pa bo compania, club deportivo, scol of club di servicio.
Con bo por participa?
Desde fin di januari bo ta haya bou di e boton ‘busca trabou’ un cantidad di trabou cu mester wordo completa na Aruba. Despues di bo escogencia bo por tuma contacto mesora cu e organisacion pa haya mas detaye di e trabou y intercambia informacion.
Bo kier sa mas?
Bo tin pregunta ainda of ta desea mas informacion, cu gusto nos ta yuda bo. Bo por manda un email na arubadoet@cedearuba.org, WhatsApp na (+297) 5611644 of yama e team di ARUBA DOET, tel (+297) 582-7666